Mma Biribiara Mmma Onyankopɔn Nhyira Mmmɔ Wo | Adesua\nKENKAN WƆ Afrikaans Albanian Alur American Sign Language Amharic Amis Angolan Sign Language Arabic Argentinean Sign Language Armenian Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Brazilian Sign Language British Sign Language Bulgarian Cakchiquel (Central) Catalan Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Chiyao Chol Chuvash Cibemba Cinyanja Colombian Sign Language Croatian Czech Czech Sign Language Dangme Danish Digor Douala Dutch Ecuadorian Sign Language Edo Efik English Estonian Ewe Fijian Filipino Sign Language Finnish Finnish Sign Language Fon French French Sign Language Ga Garifuna Georgian German German Sign Language Greek Greek Sign Language Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hungarian Hungarian Sign Language Ibanag Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Korean Sign Language Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mexican Sign Language Mingrelian Mixe Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Peruvian Sign Language Pidgin (Cameroon) Polish Polish Sign Language Ponapean Portuguese Portuguese Sign Language Punjabi Quebec Sign Language Quechua (Ancash) Quechua (Bolivia) Romanian Romanian Sign Language Russian Russian Sign Language Samoan Sango Sepedi Serbian Serbian (Roman) Sesotho (Lesotho) Sesotho (South Africa) Shona Sidama Silozi Sinhala Slovak Slovak Sign Language Slovenian Solomon Islands Pidgin South African Sign Language Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Tswana Turkish Turkmen Tuvaluan Twi Tzeltal Tzotzil Ukrainian Urhobo Uzbek Venda Venezuelan Sign Language Vietnamese Waray-Waray Wolaita Xhosa Yoruba Zande Zapotec (Isthmus) Zulu\n“Mommma obi nnyɛ mmma nkonimbo no mmmɔ mo.”—KOL. 2:18.\nNNWOM: 122, 139\nDɛn na yɛbɛyɛ de abɔ yɛn ho ban na akɔnnɔ bɔne annaadaa yɛn?\nYɛwɔ ɔdɔ ne ayamye a, ɔkwan bɛn so na ebetumi abɔ yɛn ho ban na nkonimbo no ammɔ yɛn?\nDɛn na yɛbɛyɛ na yɛn abusua anya nkonimbo no?\n1, 2. (a) Nkonimbo bɛn na Onyankopɔn asomfo hwɛ kwan? (b) Dɛn na ɛboa yɛn ma yɛde yɛn ani si nkonimbo no so? (Hwɛ mfonini a ɛwɔ adesua yi mfiase no.)\nKRISTOFO a wɔasra wɔn no wɔ anidaso papa bi. Wɔhwɛ kwan sɛ wɔbɛkɔ akɔtena soro. Ɔsomafo Paulo kae sɛ saa anidaso no yɛ “nkonimbo a ɛne ɔsoro frɛ a efi Onyankopɔn hɔ.” (Filip. 3:14) Wɔn a wɔasra wɔn no hwɛ kwan sɛ wɔne Yesu Kristo bedi ade wɔ ɔsoro Ahenni no mu, na wɔne no aboa adesamma ama wɔayɛ pɛ. (Adi. 20:6) Wei yɛ hokwan a ɛso bi nni; Onyankopɔn na ɔde ama wɔn! Nguan foforo no deɛ, ɛsono wɔn anidaso. Wɔhwɛ kwan sɛ wobenya nkonimbo a ɛne daa nkwa wɔ asase so. Saa anidaso no ma wɔn ani gye paa!—2 Pet. 3:13.\n2 Ná Paulo pɛ sɛ ɔboa ne mfɛfo Kristofo a wɔasra wɔn no ma wɔkɔ so di nokware na wɔn nsa ka nkonimbo no. Enti ɔka kyerɛɛ wɔn sɛ: “Momfa mo adwene nsi nneɛma a ɛwɔ soro so.” (Kol. 3:2) Ná ehia sɛ wɔkɔ so de wɔn adwene si wɔn anidaso papa bi a wobenya wɔ soro no so. (Kol. 1:4, 5) Nokwasɛm ne sɛ, Yehowa ahyɛ ne nkurɔfo bɔ sɛ obehyira wɔn. Onyankopɔn asomfo binom wɔ anidaso sɛ wɔbɛkɔ soro, afoforo nso deɛ, wɔn anidaso ne sɛ wɔbɛtena asase so. Sɛ wodwinnwen saa nhyira no ho a, ɛboa wɔn ma wɔde wɔn ani si nkonimbo no so.—1 Kor. 9:24.\n3. Asiane ahorow bɛn na Paulo bɔɔ ne mfɛfo Kristofo kɔkɔ wɔ ho?\n3 Asiane ahorow bi a ebetumi ama nkonimbo no abɔ Kristofo no, Paulo bɔɔ wɔn kɔkɔ wɔ ɛno nso ho. Ebi ne sɛ, ɔkyerɛw asafo a ɛwɔ Kolose no kaa atoro Kristofo bi ho asɛm kyerɛɛ wɔn. Ná saa atorofo no mpɛ sɛ wobegye Kristo adi, na mmom na wosusuw sɛ, sɛ wodi Mose Mmara no so a ɛnna wobenya Onyankopɔn anim dom. (Kol. 2:16-18) Paulo kaa asiane ahorow bi a ɛda so wɔ hɔ de besi nnɛ nso ho asɛm. Ɛno nso betumi ama nkonimbo no abɔ yɛn. Nhwɛso bi ni. Ɔkyerɛɛ sɛnea yebetumi ako atia akɔnnɔ bɔne, sɛnea yebesiesie nsɛmnsɛm a ɛsɔre wɔ yɛne yɛn nuanom Kristofo ntam, ne yɛn abusua mu nsɛnnennen. Afotu a Paulo de mae no so wɔ mfaso ma yɛn nnɛ. Ɔdɔ a Paulo wɔ ma Kolosefo no nti na ɔbɔɔ wɔn kɔkɔ. Enti momma yɛnhwɛ kɔkɔbɔ no bi wɔ krataa a ɔde kɔmaa wɔn no mu.\nMUNKUM AKƆNNƆ BƆNE\n4. Adɛn nti na akɔnnɔ bɔne betumi ama nkonimbo no abɔ yɛn?\n4 Paulo kaee ne nuanom sɛ wɔwɔ anidaso papa bi. Afei ɔka kyerɛɛ wɔn sɛ: “Munkum mo nipadua akwaa a ɛwɔ asase so no wɔ aguamammɔ, afide, nna ho akɔnnɔ, nkate bɔne, ne anibere a ɛyɛ abosonsom ho.” (Kol. 3:5) Akɔnnɔ bɔne mu betumi ayɛ den paa, na ebetumi asɛe yɛne Yehowa ntam na ama nneɛma pa a yɛrehwɛ kwan no nso abɔ yɛn. Akɔnnɔ bɔne maa onua bi fii asafo no mu; akyiri yi ɔsan bae. Ɔkae sɛ: “Akɔnnɔ bɔne no mu yɛɛ den araa ma m’ani baa me ho so no, na aka akyi dodo.”\n5. Sɛ yɛkɔ tebea bi a ebetumi ama yɛatɔ asiane mu a, yɛbɛyɛ dɛn abɔ yɛn ho ban?\n5 Sɛ yɛkɔ tebea bi mu, na ebetumi ama yɛabu Yehowa mmara so a, ɛsɛ sɛ yɛhwɛ yiye paa. Ɛho nhwɛso bi ni. Sɛ ɔbarima ne ɔbea bi pɛ sɛ wɔware a, ɛyɛ papa sɛ mfiase no ara wɔkyerɛ baabi a ɛsɛ sɛ wɔyɛ nneɛma kodu. Sɛ wosi gyinae sɛ obi beso ne yɔnko mu, wɔbɛfew wɔn ano, anaa wɔn nkutoo bɛtew wɔn ho akɔhyɛ baabi a, ehia sɛ wɔhwɛ yiye. (Mmeb. 22:3) Sɛ Kristoni bi tu kwan sɛ ɔrekɔyɛ adwuma a, ɛno nso betumi ama wahyia ɔbrasɛe ho sɔhwɛ. Saa ara na sɛ Kristoni barima ne ɔbea bi yɛ adwuma anaa Kristoni bea bi ne ɔbarima bi yɛ adwuma a, ɛno nso betumi ama wahyia ɔbrasɛe ho sɔhwɛ. (Mmeb. 2:10-12, 16) Sɛ wokɔ tebea bi a ɛte saa mu a, da wo ho adi sɛ woyɛ Yehowa Dansefo, yɛ nea ɛfata, na kae sɛ, sɛ wode wo ho hyehyɛ ɔbarima anaa ɔbea bi a, ebetumi de ɔhaw kɛse aba. Sɛ nneɛma haw yɛn na yɛn abam bu nso a, ebetumi ayɛ asiane kɛse ama yɛn. Ɛba saa a, na yɛn ani agyina sɛ yebenya obi a ɔbɛma yɛahu sɛ odwen yɛn ho. Yɛn ho betumi ayeraw yɛn araa ma obiara a ɔbɛba abɛkyekye yɛn werɛ no, yebegye no atom. Sɛ ɛba sɛ wokɔ tebea a ɛte saa mu a, nyɛ biribiara a ɛbɛma nkonimbo no abɔ wo. Mmom, kɔ Yehowa nkyɛn na hwehwɛ mmoa fi wo nuanom Kristofo hɔ.—Kenkan Dwom 34:18; Mmebusɛm 13:20.\n6. Dɛn na ɛsɛ sɛ yɛma ɛtena yɛn adwenem wɔ nneɛma a yɛde gyigye yɛn ani ho?\n6 Sɛ yebetumi akum akɔnnɔ bɔne a ɛwɔ yɛn mu a, gye sɛ yɛtwe yɛn ho fi anigyede a ɔbrasɛe wom ho. Ɛnnɛ, nnwumakuw a wɔyɛ anigyede dodow no ara yɛ wɔn ade te sɛ tete Sodomfo ne Gomorafo no. (Yuda 7) Adwene a saa nnwumakuw no akannifo kura wɔ abrabɔ ho no, ɛno ara na wɔde yɛ anigyede. Wɔma ɛyɛ te sɛ, sɛ obi bɔ aguaman a, asɛm biara nni ho, na ɔrentwa so aba bɔne biara. Ɛnsɛ sɛ yegyaagyaa yɛn ho na yegye anigyede biara a wɔbɛyɛ tom. Ehia sɛ yɛpaw anigyede a ɛremma nkwa nkonimbo no mmɔ yɛn.—Mmeb. 4:23.\n“MONHYƐ” ƆDƆ NE AYAMYE\n7. Ɔhaw bɛn na yebetumi ahyia wɔ Kristofo asafo no mu?\n7 Yɛn nyinaa gye tom sɛ ɛyɛ nhyira sɛ yɛwɔ Kristofo asafo no mu. Yesua Onyankopɔn Asɛm no wɔ asafo nhyiam ase, yɛda ɔdɔ adi kyerɛ yɛn ho yɛn ho, na yeyi yɛn yam boa yɛn ho yɛn ho. Wei boa yɛn ma yɛde yɛn ani si nkonimbo no so. Nanso ɛtɔ da a, mente me ho ase tumi de akasakasa ba asafo no mufo ntam. Sɛ yɛanhwɛ ansiesie ɔhaw a ɛte saa a, ɛnyɛ den koraa sɛ yɛde afoforo ho nsɛm bɛhyɛ yɛn mu.—Kenkan 1 Petro 3:8, 9.\n8, 9. (a) Suban bɛn na yenya a, ɛbɛboa yɛn ama yɛn nsa aka nkonimbo no? (b) Sɛ yɛn nua Kristoni bi yɛ biribi ma ɛhaw yɛn a, dɛn na ɛbɛboa ama asomdwoe akɔ so atena yɛn ntam?\n8 Dɛn na yɛbɛyɛ na yɛamfa afoforo ho nsɛm anhyɛ yɛn mu na nkonimbo no ammɔ yɛn? Paulo ka kyerɛɛ Kolosefo no sɛ: “Sɛ́ nnipa a Onyankopɔn apaw mo, akronkronfo ne adɔfo no, monhyɛ ayamhyehye, ayamye, ahobrɛase adwene, odwo, ne abodwokyɛre. Sɛ obi wɔ asɛm tia ne yɔnko a, monkɔ so nnya mo ho abotare na momfa mfirifiri mo ho korakora. Sɛnea Yehowa de afiri mo no, mo nso monyɛ saa ara. Na eyinom nyinaa akyi no, monhyɛ ɔdɔ efisɛ ɛyɛ koroyɛ hama a ɛyɛ pɛ.”—Kol. 3:12-14.\n9 Sɛ yɛwɔ ɔdɔ ne ayamye a, ebetumi aboa yɛn ama yɛde afoforo bɔne akyɛ wɔn. Ɛho nhwɛso ni. Sɛ yɛn nua Kristoni bi ka asɛm anaa ɔyɛ biribi ma ɛyɛ yɛn yaw a, yɛn nso yɛnkaakae yɛn tirim na yebehu sɛ bere bi yɛkaa asɛm anaa yɛyɛɛ biribi ma ɛhaw obi. Bere a yɛn nuanom mmarima ne mmea yii wɔn yam de yɛn mfomso kyɛɛ yɛn saa no, yɛn ani annye anaa? (Kenkan Ɔsɛnkafo 7:21, 22.) Ɛyɛ yɛn dɛ paa sɛ Kristo ayi ne yam aka nokware asomfo abom ama baakoyɛ wɔn yɛn mu. (Kol. 3:15) Onyankopɔn baako na yɛn nyinaa dɔ no, asɛmpa koro na yɛn nyinaa ka, na ɔhaw a yehyia no pii yɛ ade koro. Sɛ yeyi yɛn yam da ɔdɔ adi de bɔne kyekyɛ yɛn ho a, yɛboa ma baakoyɛ tena Kristofo asafo no mu, na ɛma yɛkɔ so de yɛn ani si nkwa nkonimbo no so.\n10, 11. (a) Adɛn nti na anibere anaa ahoɔyaw yɛ hu? (b) Dɛn na yɛbɛyɛ na anibere anaa ahoɔyaw amma nkonimbo no ammɔ yɛn?\n10 Bible bɔ yɛn kɔkɔ sɛ anibere anaa ahoɔyaw yɛ hu, na ebetumi ama nkonimbo no abɔ yɛn. Nhwɛso bi ni. Kain ani beree ne nua Habel ma okum no. Kora, Datan, ne Abiram ani beree Mose ma wɔsɔre tiaa no. Afei nso, bere a na nneɛma rekɔ yiye ma Dawid no, Ɔhene Saul ani beree no; anka ɔrepɛ no akum no. Enti ɛnyɛ nwonwa sɛ Onyankopɔn Asɛm ka sɛ: “Baabi a ahoɔyaw ne mansotwe wɔ no, ɛhɔ na sakasaka ne akyide biara wɔ.”—Yak. 3:16.\n11 Sɛ yeyi yɛn yam dɔ afoforo a, ɛbɛyɛ den sɛ yɛn ani bɛbere wɔn. Onyankopɔn Asɛm ka sɛ: “Ɔdɔ wɔ abodwokyɛre na ne yam ye. Ɔdɔ nyɛ ahoɔyaw.” (1 Kor. 13:4) Ɛsɛ sɛ yɛyere yɛn ho nya Onyankopɔn adwene na yebu yɛn nuanom mmarima ne mmea sɛ nipa baako a yɛwɔ Kristofo asafo no mu. Yɛyɛ saa a, anibere rennye ntini wɔ yɛn koma mu. Wei bɛboa yɛn ama yɛanya tema ama wɔn. Saa na Onyankopɔn Asɛm tu yɛn fo sɛ yɛnyɛ. Bible ka sɛ: “Sɛ wɔhyɛ kwaa bi anuonyam a, akwaa a aka no nyinaa ne no di ahurusi.” (1 Kor. 12:16-18, 26) Enti sɛ obi nya hokwan bi a, yɛn ani remmere no, na mmom yɛn ani begye. Yɛnhwɛ Ɔhene Saul ba Yonatan. Bere a Yehowa paw Dawid sɛ ɔno na obedi hene no, Yonatan ani ammere no. Ɔhyɛɛ Dawid nkuran mmom. (1 Sam. 23:16-18) Yebetumi asuasua Yonatan na yɛayi yɛn yam adɔ afoforo anaa?\nNEA YƐBƐYƐ AMA YƐN ABUSUA ANYA NKONIMBO NO\n12. Bible mu afotu bɛn na yɛn abusua de yɛ adwuma a, ɛbɛboa yɛn ama yɛn nsa aka nkonimbo no?\n12 Sɛ abusua bi de Bible nnyinasosɛm yɛ adwuma a, wobenya asomdwoe na wɔn ani begye. Afei nso, ɛbɛboa wɔn ama wɔanya nkonimbo no. Bible mu afotu bɛn na Paulo de maa mmusua bere a ɔkyerɛw Kristofo a wɔwɔ Kolose no? Ɔkae sɛ: “Ɔyerenom, mommrɛ mo ho ase mma mo kununom, sɛnea ɛfata Awurade mu. Okununom, monkɔ so nnɔ mo yerenom na mommma mo bo mmfuw wɔn denneennen. Mma, muntie mo awofo asɛm ade nyinaa mu, na eyi na ɛsɔ ani Awurade mu. Agyanom, monnhyɛ mo mma abufuw na wɔn abam ammu.” (Kol. 3:18-21) Akyinnye biara nni ho sɛ, wugye tom sɛ ɛnnɛ mpo okununom, ɔyerenom, ne mma de Paulo afotu a Onyankopɔn ma ɔkyerɛwee no yɛ adwuma a, ɛbɛboa wɔn.\n13. Kristoni bea bɛyɛ dɛn aboa ne kunu a ɔnyɛ Yehowa Dansefo ama wabɛsom Yehowa?\n13 Sɛ woyɛ ɔbea warefo na wote nka sɛ wo kunu a ɔnyɛ Yehowa Dansefo ne wo nni no yiye a, dɛn na wobɛyɛ? Sɛ wo ne no ham wɔ nea ɔreyɛ no ho a, ɛbɛma nneɛma akɔ yiye anaa? Sɛ mpo wutumi ma ɔyɛ nea wopɛ ma wo a, ɛbɛboa no ama waba nokware no mu? Ebia ɔremma. Nanso sɛ wubu wo kunu sɛ ɔno ne wo ti a, wubetumi aboa ama asomdwoe atena abusua no mu, wobɛhyɛ Yehowa anuonyam, na ebi mpo a wubetumi aboa no ama waba nokware som mu. Wei betumi ama mo baanu nyinaa anya nkonimbo no.—Kenkan 1 Petro 3:1, 2.\n14. Sɛ Kristoni barima yere a ɔnyɛ Yehowa Dansefo mmu no a, dɛn na ɛsɛ sɛ ɔyɛ?\n14 Sɛ woyɛ ɔbarima warefo na wote nka sɛ wo yere a ɔnyɛ Yehowa Dansefo mmu wo a, dɛn na wobɛyɛ? Sɛ wopɛ sɛ wokyerɛ no sɛ wo na woyɛ ne wura na wokekaw mu gu ne so a, ɛno bɛma wabu wo anaa? Dabida! Wo na woyɛ abusua ti, enti Onyankopɔn pɛ sɛ wodɔ wo yere; woyɛ saa a, na woresuasua Yesu. (Efe. 5:23) Yesu yɛ asafo no ti, na ɔde ɔdɔ ne abotare na edi asafo no so. (Luka 9:46-48) Sɛ okunu suasua Yesu a, obetumi anya ne yere ama waba nokware som mu.\n15. Dɛn na Kristoni barima bɛyɛ de akyerɛ sɛ ɔdɔ ne yere?\n15 Yehowa aka akyerɛ okununom sɛ: “Monkɔ so nnɔ mo yerenom na mommma mo bo mmfuw wɔn denneennen.” (Kol. 3:19) Okunu a ɔdɔ ne yere di no ni; otie ne yere adwenkyerɛ, na ɔma ne yere hu sɛ, sɛ ɔkyerɛ n’adwene wɔ nneɛma ho a, ɛboa no paa. (1 Pet. 3:7) Sɛ ɛnyɛ nea ne yere bɛka biara na ɔbɛyɛ bere nyinaa mpo a, sɛ ɔtaa bisa n’adwene wɔ nneɛma ho a, ebetumi aboa no ama wasisi gyinae a ɛfata. (Mmeb. 15:22) Okunu a ɔdɔ ne yere nhyɛ no sɛ ommu no, na mmom ɔbɔ mmɔden sɛ ɔbɛyɛ nneɛma a ɛbɛma ne yere abu no. Sɛ okunu dɔ ne yere ne ne mma a, ɛrenyɛ den sɛ abusua no nyinaa de anigye bɛsom Yehowa na wɔanya nkwa nkonimbo no.\nDɛn na yɛbɛyɛ na abusua mu nsɛmnsɛm amma nkonimbo no ammɔ yɛn? (Hwɛ nkyekyɛm 13-15)\nMMABUN—MOMMMA BIRIBIARA MMMA NKONIMBO NO MMMƆ MO!\n16, 17. Woyɛ aberante anaa ababaa a, dɛn na wobɛyɛ na wo bo amfuw w’awofo denneennen?\n16 Woyɛ aberante anaa ababaa? Wote nka sɛ w’awofo a wɔyɛ Kristofo nte wo ase na wɔhyɛ wo so dodo? Anhwɛ a wo bo betumi afuw araa ma woanya adwene mpo sɛ gyama wugyae Yehowa som a wo ho bɛtɔ wo. Nanso sɛ abufuw nti wugyae Yehowa som a, ɛrenkyɛ wubehu sɛ obiara nni hɔ a odwen wo ho paa sen w’awofo a wosuro Onyankopɔn ne w’asafo mufo.\n17 Fa no sɛ w’awofo nteɛɛ wo so da; wobɛyɛ dɛn ahu sɛ wodwen wo ho ankasa? (Heb. 12:8) Ebia ɔkwan a w’awofo fa so teɛ wo so no na ɛhaw wo. Nanso mfa w’adwene nsi ɛno so, na mmom bɔ mmɔden sɛ wubehu nea enti a wɔteɛ wo so no. Enti nya abotare, mma wo bo mfuw denneennen sɛ wɔaka w’anim. Onyankopɔn Asɛm ka sɛ: “Nea ɔkora n’ano no wɔ nimdeɛ, na nhumufo honhom dwo.” (Mmeb. 17:27) Fa yɛ wo botae sɛ wo ho bɛkokwaw na woayɛ komm atie afotu. Ɛnsɛ sɛ woma ɔkwan a w’awofo fa so tu wo fo no haw wo pii, na mmom sua biribi fi mu. (Mmeb. 1:8) Sɛ wowɔ awofo a wɔdɔ Yehowa paa a, ɛnde na woanya nhyira. Ɛda wɔn koma so sɛ wɔbɛboa wo ama woanya nkwa nkonimbo no.\n18. Adɛn nti na woasi wo bo sɛ wode w’ani besi nkonimbo no so?\n18 Sɛ nkwa a owu nnim na yebenya wɔ soro oo, sɛ daa nkwa na yebenya wɔ asase so paradise oo, nkonimbo a ɛda yɛn anim no, ɛsom bo paa, enti ɛsɛ sɛ yegye bere dwinnwen ho. Yɛn anidaso no bɛbam ɔkwan biara so, efisɛ Ɔbɔadeɛ no ankasa na wahyɛ yɛn bɔ. Onyankopɔn aka asase so Paradise no ho asɛm sɛ: “Yehowa ho nimdeɛ bɛhyɛ asase so mã.” (Yes. 11:9) Saa bere no, Onyankopɔn bɛkyerɛkyerɛ obiara a ɔwɔ asase so. Ɛfata paa sɛ yɛyere yɛn ho ma yɛn nsa ka saa nkonimbo no. Enti fa w’adwene si ɛbɔ a Yehowa ahyɛ no so, na mma biribiara mmma nkonimbo no mmmɔ wo!


Wɔ nnansa yi aduruyɛ mu no, wɔde nnuru a wɔfa anaa oprehyen so na eyi nyinsɛn gu. Nnuru abien yi-mifepristone ne prostaglandin yɛ adwuma yiye wɔ eyi mu te sɛ oprehyen a wɔyɛ wɔ bosome abiesa a edi kan no mu. Ɛwom sɛ wobetumi de nnuru adi dwuma wɔbosome abiesa a ɛtɔ so abien mu de,nanso ɛte sɛ nea oprehyen mmom ntaa mmfa asɛm mma. Aduru a wɔde siw awo ano, a nea ɛka ho ne aduru a ɛyɛ topae ne adwinnade a wɔde hyɛ awotwaa mu yɛ nea wobetumi afi ase ntɛm pa ara wɔ nyinsɛntogu no akyi. Nyinsɛntogu wɔ aman a wɔanya wɔn ho mu yɛ nea abakɔsɛm kyerɛ sɛ ka aduruyɛ mu nnwuma a bammɔ wom ho bere a wɔma ho kwan wɔ mmara a ɛwɔ ɔman no mu. Nyinsɛn a woyi no kwan pa so ntaa mmfa adwenemyare anaa nipaduam haw biara mma. Wiase Akwanhosan Ahyehyɛde hyɛ nyansa sɛ ɛsɛ sɛ mmea a wɔwɔ wiase nyinaa nya hokwan koro ara yi a bammɔ wom na mmara ma kwan. Nyinsɛn a wonnyi no kwan pa so ma mmea bɛyɛ mpem aduanan nsɔn mmaatan a wɔhwere wɔn nkwana ɛma wɔde mmea ɔpepem anum nso kɔ ayaresabea afe biara.\nNyinsɛn ahorow bɛyɛ ɔpepem aduanan anan na woyi gu wɔ wiase nyinaa afe biara, a bɛyɛ emu fa na wɔnnyɛ no kwan pa so. Nyinsɛntogu ahorow a akɔ so nsesae ahe biara fi afe 2003 kosi afe 2008 mu, bere a akɔ fam wɔ mfe dudu mu bere a ntetee a ɛfa sɛnea wɔte abusua dodow so ne awo a wosiw ano anya nkɔanim no wiase nyinaa mmea ɔha mu nkyekyem aduanan nyaa hokwan yii nyinsɛn gui "a wɔansiw wɔn kwan". Nanso yɛwɔ anohyeto fa bosome dodow a nyinsɛn bi bedi ansa na wobetumi ayi agu.\nNyinsɛn a wɔhyɛ da yi gu kura abakɔsɛm. Wɔafa akwan ahorow so ayɛ eyi, a nea ɛka ho ne ahabannuru, nnwinnade a wɔde twitwa ade, nyinsɛn no a wɔde nsa keka, ne afoforompɔtam hɔ akwan ahorow fi tete. nyinsɛntogu ho mmara, mpɛn dodow a wɔyɛ no ne amammere ne ɔsom a ɛbata ho gu ahorow wɔ wiase afa ahorow. Wɔ akwan bi so no, mmara ma nyinsɛntogu ho kwan bere a nneɛma bi asisi te sɛ abusuafo ntam nna, mmonaato, ɔhaw bi a ɛwɔ mogyatɔw no ho, sikasɛm anaa maame no akwanhosan. Wɔ wiase afa horow mu no ɔmanfo mu akasakasa de fa ɔbrapa, wɔma kwan, ne sɛ ebia mmara ma nyinsɛntogu ho kwan anaa. Wɔn a wɔsɔre tia nyinsɛntogu kyerɛ sɛ mogyatɔw a ɛwɔ awotwaa mu yɛ nnipa a ɔwɔ hokwan sɛ ɔtena ase na yebetumi de nyinsɛntogu atoto awudi ho. Wɔn a wɔtaa nyinsɛntogu akyi nyinsɛntogu hokwan si so dua hokwan a ɔbea wɔ sɛ osi gyinae fa n'ankasa nipadua hoa wɔsan si so dua sɛ hokwan a nnipa wɔ mpɛn pii.


KENKAN WƆ Afrikaans Albanian Amharic Arabic Armenian Aymara Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Danish Dutch Efik English Estonian Ewe Finnish French Ga Georgian German Greek Greenlandic Guarani Haitian Creole Hiligaynon Hungarian Igbo Iloko Indonesian Italian Japanese Kazakh Kikuyu Kinyarwanda Kirghiz Kirundi Korean Kwangali Lithuanian Luo Malagasy Maltese Norwegian Nzema Oromo Papiamento (Aruba) Papiamento (Curaçao) Polish Portuguese Quechua (Bolivia) Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swedish Tagalog Tahitian Telugu Thai Tigrinya Tsonga Tswana Turkish Twi Ukrainian Vietnamese Wayuunaiki Xhosa Yoruba Zulu\nWubenya sɛ wote wiase a amanehunu nnim mu—wiase a nsɛmmɔnedi, akokoakoko, ɔyare ne atoyerɛnkyɛm biara nnim! Woda sɔre anɔpa biara a, wunnwen sikasɛm ho, na ɛmma w’adwenem mpo sɛ obi bɛyɛ nyiyim atia wo anaa obi bɛhyɛ wo so. Eyi nyinaa yɛ anansesɛm bi kɛkɛ anaa? Ampa, onipa anaa onipa nhyehyɛe biara rentumi mma saa nneɛma yi mma da. Nanso Onyankopɔn ahyɛ bɔ sɛ obeyi nneɛma a ɛde amanehunu ba nyinaa afi hɔ, na nneɛma a yɛadi kan aka ho asɛm wɔ Ɔwɛn-Aban yi mu no nyinaa nso befi hɔ. Kenkan Onyankopɔn bɔhyɛ a ɛwɔ n’Asɛm Bible mu yi:\nABAN PAPA BƐBA\n“Ɔsoro Nyankopɔn bɛma ahenni bi so. Wɔrensɛe no da, na wɔrennyaw ahenni no mma ɔman foforo biara. Ebebubu ahenni horow no nyinaa ama asã, na ɛno de, ebegyina daa.”—Daniel 2:44.\nOnyankopɔn Ahenni no yɛ aban a ɛwɔ soro. Yesu Kristo na wɔapaw no sɛ ɔnyɛ so Hene, na n’Ahenni no ne aban a nnipa ahyehyɛ rensen so; ɔbɛhwɛ ama Onyankopɔn apɛde ayɛ hɔ wɔ soro ne asase so nyinaa. (Mateo 6:9, 10) Sɛ Ahenni no nya ba a, aban biara rentumi nyi mfi hɔ, efisɛ ɛyɛ “Awurade ne yɛn Agyenkwa Yesu Kristo daa ahenni.” Asomdwoe remmɔ nnipa da.—2 Petro 1:11.\nATORO SOM BEFI HƆ\n“Satan mpo kɔ so ara dan ne ho hann bɔfo. Enti sɛ n’asomfo nso dan wɔn ho trenee asomfo a, ɛnyɛ ade kɛse biara. Nanso ebewie wɔn sɛnea wɔn nnwuma te.”—2 Korintofo 11:14, 15.\nWɔbɛma ada adi sɛ atoro som yɛ Ɔbonsam nnwuma no bi, na wobeyi afi wiase. Ɛno nti, ɔtan hunu ne mogyahwiegu a nyamesom de ba nyinaa befi hɔ. Eyi bɛma nnipa a wɔdɔ “Onyankopɔn teasefo ne ɔnokwafo no” de “gyidi biako” asom no, na wɔasom no “honhom ne nokware mu.” Asomdwoe ne biakoyɛ de, nnipa bɛfa no kwa!—1 Tesalonikafo 1:9; Efesofo 4:5; Yohane 4:23.\nBƆNE BEFI NNIPA HO\n“Onyankopɔn ankasa ne wɔn bɛtena. Na ɔbɛpopa wɔn aniwam nusu nyinaa, na owu nni hɔ bio, na awerɛhow ne osu ne yaw nso nni hɔ bio. Kan nneɛma no atwam.”—Adiyisɛm 21:3, 4.\nYesu na owu maa nnipa a wɔwɔ wiase nyinaa, na Yehowa Nyankopɔn nam ne Ba no so na ɛbɛyɛ eyinom nyinaa. (Yohane 3:16) Yesu bedi anim ahwɛ ayi bɔne nyinaa afi nnipa ho. Saa bere no, amanehunu nyinaa befi hɔ, efisɛ “Onyankopɔn ankasa ne wɔn bɛtena,” na ɔbɛpopa wɔn “aniwam nusu nyinaa.” Ɛrenkyɛ, bɔne befi nnipa ho na amanehunu nso befi hɔ, efisɛ “treneefo benya asase no adi, na wɔatena so daapem.”—Dwom 37:29.\nAHONHOMMƆNE BEFI HƆ\n“[Yesu Kristo kyeree] ɔtweaseɛ no, ɔwɔ dedaw a ɔne Ɔbonsam ne Satan no, na ɔkyekyeree no mfe apem. Na ɔtow no kyenee amoa no mu, na ɔtoo no mu sɔɔ ano na wantumi ankɔdaadaa amanaman no bio.”—Adiyisɛm 20:2, 3.\nSɛ wɔkyekyere Satan ne n’adaemone no to wɔn gu “amoa no mu” a, wɔrentumi nyɛ hwee, kyerɛ sɛ, wɔn tumi nyinaa befi hɔ. Wɔrentumi nhyɛ nnipa mma wɔnyɛ bɔne bio. Enti wiase foforo no mu no, Satan ne adaemone no rennya nnipa so tumi bio. Ahotɔ bɛn ni!\n“NNA A EDI AKYIRI” NO BƐBA AWIEI\n“Nna a edi akyiri” no de yɛn bewura nea Yesu frɛɛ no “ahohiahia kɛse” no mu. Ɔkae sɛ: “Afei ahohiahia kɛse a, efi wiase mfitiase besi mprempren ebi nsii, na ebi nso nsi bio bɛba.”—Mateo 24:21.\nNea enti a saa ahohiahia no bɛyɛ kɛse ne sɛ nsɛm akɛseakɛse besisi. Nsɛm akɛseakɛse yi bɛkɔ akowie “ade nyinaa so Tumfoɔ Nyankopɔn da kɛse no mu ko,” anaasɛ “Harmagedon.”—Adiyisɛm 16:14, 16.\nNnipa a wɔwɔ wiase baabiara a wɔdɔ trenee no rehwɛ kwan sɛ saa wiase nhyehyɛe bɔne yi befi hɔ. Wo de, ma yɛnhwɛ nhyira a Onyankopɔn Ahenni de bɛba no bi.\nONYANKOPƆN BƐYƐ PII AKA HO!\nWobegye “nnipakuw kɛse bi” nkwa akɔ wiase foforo a asomdwoe wom mu: Onyankopɔn Asɛm ka sɛ “nnipakuw kɛse bi” a yennim wɔn dodow ‘befi ahohiahia kɛse no mu,’ na wobegye wɔn nkwa akɔ trenee wiase foforo mu. (Adiyisɛm 7:9, 10, 14; 2 Petro 3:13) Nnipakuw kɛse no behu sɛ wɔn nkwagye fi Yesu Kristo, “Onyankopɔn Guammaa a oyi wiase bɔne fi hɔ no.”—Yohane 1:29.\nOnyankopɔn bɛkyerɛkyerɛ yɛn ama yɛanya mfaso pii: Sɛ wiase foforo no ba a, “Yehowa ho nimdeɛ bɛhyɛ asase so mã.” (Yesaia 11:9) Onyankopɔn bɛkyerɛkyerɛ yɛn sɛnea yɛne nnipa nyinaa bɛtena asomdwoe mu, na yɛahwɛ asase ne nneɛma a ɛwɔ so no yiye. Onyankopɔn ahyɛ bɔ sɛ: “Me Yehowa, mene wo Nyankopɔn, nea ɔkyerɛ wo ade a eye ma wo, nea ogya wo fa ɔkwan a ɛsɛ sɛ wofa so no so.”—Yesaia 48:17.\nWobenyan yɛn adɔfo a wɔawuwu no afi adamoa mu: Bere a Yesu wɔ asase so no, onyanee n’adamfo Lasaro fii awufo mu. (Yohane 11:1, 5, 38-44) Enti nneɛma akɛse a Yesu bɛyɛ wɔ Onyankopɔn Ahenni mu no, ɛho mpopoe na oyi kyerɛɛ yɛn.—Yohane 5:28, 29.\nAsomdwoe ne trenee bɛtena hɔ daa: Sɛ Kristo di nnipa so a, obiara bedi mmara so. Yɛyɛ dɛn hu saa? Yesu tumi hu nnipa komam, enti obetumi abu treneefo ne abɔnefo atɛn. Abɔnefo a wɔmpɛ sɛ wɔsesa no, ɔremma wɔn kwan mma wɔntena Onyankopɔn wiase foforo no mu.—Dwom 37:9, 10; Yesaia 11:3, 4; 65:20; Mateo 9:4.\nDaakye papa a ɛda yɛn anim a Bible ahyɛ ho nkɔm no, ɛho nsɛm kakraa bi na yɛaka yi. Sɛ Onyankopɔn Ahenni di asase so a, “asomdwoe bebree” bɛtena hɔ daa. (Dwom 37:11, 29) Nneɛma a ɛde yaw ne amanehunu ba nnipa so nyinaa befi hɔ. Onyankopɔn ankasa na ɔde n’ano aka sɛ: “Hwɛ! mereyɛ nneɛma nyinaa foforo. . . . Nsɛm yi wom, na ɛyɛ nokware.”—Adiyisɛm 21:5.


ሉቃስ 7 NASV – Luka 7 ASCB | Biblica\nሉቃስ 7 NASV – Luka 7 ASCB\nƆsraani Panin Bi Gyidie\n1Yesu kasa kyerɛɛ nkurɔfoɔ no wieeɛ no, ɔkɔɔ Kapernaum. 2Saa ɛberɛ no ara mu na Roma ɔsraani panin bi ɔsomfoɔ a ɔpɛ nʼasɛm yie yare dendeenden a ɔreyɛ awu. 3Ɔsraani panin no tee Yesu nka no, ɔsomaa Yudafoɔ mpanimfoɔ bi sɛ wɔnkɔsrɛ no na ɔmmɛsa ne ɔsomfoɔ no yadeɛ mma no. 4Wɔduruu Yesu nkyɛn no, wɔde asɛm no too nʼanim srɛɛ no sɛ, ɔmmoa ɔsraani panin no, ɛfiri sɛ, ɔyɛ onipa pa. 5Wɔkaa sɛ, “Ɔyɛ obi a ɔdɔ yɛn ɔman na wasi hyiadan ama yɛn.” 6Yesu ne wɔn siim.\nWɔreyɛ aduru efie hɔ no, ɔsraani panin no somaa ne nnamfo bi sɛ, wɔnkɔka nkyerɛ Yesu sɛ, “Awurade, nha wo ho, na mensɛ sɛ woba me fie. 7Saa ara na memfata sɛ meba baabi a wowɔ. Kasa, na me ɔsomfoɔ no ho bɛyɛ no den. 8Meyɛ obi a mehyɛ tumi ase, nanso mewɔ asraafoɔ bebree hyɛ mʼase. Meka kyerɛ wɔn mu bi sɛ, ‘Kɔ’ a, ɔkɔ. Meka kyerɛ ɔfoforɔ sɛ, ‘Bra’ a, ɔba. Na mehyɛ me ɔsomfoɔ sɛ, ‘Yɛ yei’ a, ɔyɛ.”\n9Yesu tee asɛm yi no, ne ho dwirii no na ɔdanee nʼani ka kyerɛɛ nnipakuo a wɔdi nʼakyi no sɛ, “Anokwa, Israelman mu nyinaa, menhunuu obiara a ɔwɔ gyidie sɛ saa ɔbarima yi da.” 10Ɛberɛ a abɔfoɔ no sane kɔduruu efie hɔ no, wɔhunuu sɛ ɔsomfoɔ no ho ayɛ no den.\nYesu Nyane Okunafoɔ Bi Ba Wɔ Nain\n11Yei akyi no, Yesu ne nʼasuafoɔ ne nnipakuo bi a wɔka ne ho no kɔɔ kuro bi a wɔfrɛ no Nain mu. 12Wɔduruu kurotia no, ɔhunuu sɛ wɔrekɔsie obi. Na owufoɔ no yɛ ɔbaa kunafoɔ bi a ɔwɔ kuro no mu no ba barima korɔ. Na adɔfoɔ bebree di amu no akyi. 13Na Awurade hunuu no no, nʼasɛm yɛɛ no mmɔbɔ, na ɔka kyerɛɛ no sɛ, “Gyae su!”\n14Yesu kɔsɔɔ efunu adaka no mu maa wɔn a ɛyɛ wɔn dea no gyinaeɛ. Ɔka kyerɛɛ owufoɔ no sɛ. “Aberanteɛ, mese wo sɛ, nyane!” 15Aberanteɛ no sɔre tenaa ase na ɔkasaeɛ. Afei, Yesu de no maa ne maame.\n16Nnipa no nyinaa ho dwirii wɔn yie na wɔyii Onyankopɔn ayɛ kaa sɛ, “Odiyifoɔ kɛseɛ bi asɔre wɔ yɛn mu, na Onyankopɔn asiane aba ne manfoɔ mu.” 17Deɛ Yesu yɛeɛ yi ho asɛm trɛ kɔduruu Yudea ne nkuro a atwa ho ahyia no nyinaa mu.\n18Yohane asuafoɔ kɔbɔɔ no deɛ asi no nyinaa ho amaneɛ. 19Yohane somaa nʼasuafoɔ no mu baanu kɔɔ Yesu nkyɛn kɔbisaa no sɛ, “Wone deɛ ɔreba no, anaasɛ yɛntwɛn ɔfoforɔ?”\n20Asuafoɔ no duruu Yesu nkyɛn no, wɔka kyerɛɛ no sɛ, “Yohane Osubɔni asoma yɛn wo nkyɛn sɛ yɛmmɛbisa wo sɛ, wone deɛ ɔreba no anaasɛ yɛntwɛn ɔfoforɔ?”\n21Saa ɛberɛ no ara mu, Yesu saa nyarewa bebree; ɔtuu ahonhommɔne na ɔmaa anifirafoɔ hunuu adeɛ. 22Yesu buaa wɔn sɛ. “Monkɔka deɛ moahunu na moate yi nkyerɛ Yohane sɛ, mema anifirafoɔ hunu adeɛ, mmubuafoɔ nante, mesa akwatafoɔ yadeɛ, asotifoɔ te asɛm, awufoɔ nyane, meka asɛmpa kyerɛ honhom mu ahiafoɔ. 23Nhyira ne deɛ merenyɛ no suntidua.”\nYesu Di Yohane Ho Adanseɛ\n24Yohane asuafoɔ no firii Yesu nkyɛn kɔeɛ no, Yesu dii Yohane ho adanseɛ kyerɛɛ nnipakuo no. Ɔbisaa wɔn sɛ, “Mokɔɔ ɛserɛ so no, ɛdeɛn na mohunuiɛ? Ɛserɛ a mframa rehim no anaa? 25Na ɛnneɛ na ɛdeɛn na mohunuiɛ? Anaa na mosusu sɛ mobɛhunu ɔbarima bi a wahyehyɛ sɛ ɔhene ba te ahemfie? 26Anaa Onyankopɔn odiyifoɔ? Ɛnneɛ, mereka makyerɛ mo sɛ, ɔsene odiyifoɔ. 27Na saa Yohane yi na Atwerɛsɛm no ka fa ne ho sɛ,\n“ ‘Mɛsoma me ɔbɔfoɔ adi wʼanim ɛkan,\n28Meka kyerɛ mo sɛ onipa biara nni hɔ a wɔawo no a ɔyɛ kɛse sene Yohane. Nanso, deɛ ɔyɛ aketewa koraa wɔ Ɔsoro Ahennie mu no yɛ ɔkɛseɛ sene no!”\n29Na wɔn a wɔtee deɛ ɔkaeɛ no nyinaa a ɔtogyefoɔ mpo ka ho bi gye too mu sɛ, Onyankopɔn yɛ ɔteneneeni; na wɔsakyeraa wɔn adwene maa Yohane bɔɔ wɔn asu. 30Na Farisifoɔ ne Mmaranimfoɔ no deɛ, wɔpoo Onyankopɔn asɛm enti, wɔamma Yohane ammɔ wɔn asu.\n31Yesu bisaa wɔn sɛ, “Ɛdeɛn na menka mfa nnɛmmafoɔ yi ho; na ɛdeɛn ho na memfa wɔn ntoto? 32Wɔte sɛ mmɔfra bi a wɔregoro wɔ agodibea na wɔn mu bi reka akyerɛ afoforɔ sɛ,\n“ ‘Yɛtoo anigyeɛ nnwom maa mo,\n33Yohane Osubɔni aba a ɔnnidi na ɔnnom nsã, nso mose, ‘Ɔwɔ honhommɔne.’ 34Onipa Ba no nso aba a ɔdidi na ɔnom a mose, ‘Monhwɛ odidifoɔ ne ɔsanomfoɔ a ɔyɛ ɔtogyefoɔ ne nnebɔneyɛfoɔ adamfo!’ 35Nanso, wɔn a wɔdi Onyankopɔn akyi nokorɛ mu no deɛ, wɔn ɔbra di adanseɛ sɛ, nʼakwan nyinaa yɛ.”\nƆbaa Debɔneyɛfoɔ Sra Yesu Aduhwam\n36Farisini bi frɛɛ Yesu adidie ma ɔpenee so kɔeɛ. 37Ɔte hɔ redidi no, ɔbaa bi a ɔbu ɔbra bɔne wɔ kuro no mu tee ne nka no, ɔde aduhwam bi a ɛsom bo tumpan ma kɔɔ hɔ. 38Ɔkotoo Yesu nan ase suiɛ, maa ne nisuo no fɔɔ Yesu nan ase. Afei, ɔde ne tirinwi pepaa nisuo no, sɔɔ ne nan de aduhwam no sraa ho.\n39Farisini a ɔfrɛɛ Yesu adidi no hunuu deɛ ɔbaa no yɛeɛ no, ɔkaa wɔ ne tirim sɛ, “Sɛ saa onipa yi yɛ odiyifoɔ ampa ara a, anka ɔbɛhunu sɛ saa ɔbaa yi bu ɔbra bɔne.”\n40Yesu hunuu Farisini no adwene ma ɔka kyerɛɛ no sɛ, “Simon, mewɔ asɛm bi ka kyerɛ wo.”\nSimon nso ka kyerɛɛ Yesu sɛ, “Ɔkyerɛkyerɛfoɔ, ka ɛ.”\n41Yesu ka kyerɛɛ no sɛ, “Osikani bi bɔɔ nnipa baanu bi bosea. Ɔmaa ɔbaako denare aha enum; ɛnna ɔbaako no nso ɔmaa no denare aduonum. 42Wɔn mu biara antumi antua ne ka a ɔde no no enti, ɔde kyɛɛ wɔn. Wɔn mu hwan na wogye di sɛ ɔbɛpɛ osikani no asɛm yie?”\n43Simon buaa sɛ, “Megye di sɛ deɛ ɔde ne ka kɛseɛ kyɛɛ no no.”\nYesu kaa sɛ, “Woabua no yie.”\n44Afei, Yesu danee nʼani kyerɛɛ ɔbaa no bisaa Simon sɛ, “Woahunu saa ɔbaa yi? Mebaa wo fie, woamma me nsuo anhohoro me nan ase; nanso saa ɔbaa yi de ne nisuo ahohoro me nan ase, asane de ne tirinwi apepa. 45Mebaeɛ yi, woanyɛ me atuu amfa amma me akwaaba; nanso ɛfiri ɛberɛ a ɔbaa yi bɛtoo me wɔ ha yi, ɔnnyaee me nan mu sɔ. 46Woamfa ngo amfɔ me tirim; nanso ɔbaa yi de aduhwam a ɛsom bo asra me nan ase. 47Yei enti mereka akyerɛ wo sɛ, deɛ ɔbaa yi ayɛ enti, wɔde ne bɔne a ɛdɔɔso no akyɛ no, ɛfiri sɛ, wayi ɔdɔ kɛseɛ bi adi akyerɛ. Na deɛ wɔde ne bɔne a ɛsua akyɛ no no, ne dɔ nso sua.”\n48Afei, Yesu ka kyerɛɛ ɔbaa no sɛ, “Wɔde wo bɔne akyɛ wo.”\n49Wɔn a ɔne wɔn te adidiiɛ no bisabisaa wɔn ho wɔn ho sɛ, “Hwan ne saa onipa yi a ɔtumi de bɔne kyɛ?”\n50Yesu ka kyerɛɛ ɔbaa no sɛ, “Wo gyidie agye wo nkwa. Fa asomdwoeɛ kɔ.”\nASCB : Luka 7


Sɛnea Wɔkyerɛ Nsɛm Ase Kɔ Kasa Bɛboro 750 Mu\nKasa Nyɛ Osiakwan Bio—Ɛho Adwuma\n“Nkurɔfo taa ka sɛ adwuma biara nni hɔ a ɛyɛ den sen sɛ obi bɛkyerɛ kasa ase.”—“The Cambridge Encyclopedia of Language.”\nANSA na Yehowa Adansefo bɛkyerɛ nhoma ase akɔ kasa bi mu no, na nneɛma pii adi kan akɔ so. Wɔyɛ nhwehwɛmu boaboa nsɛm ano ansa na wɔakyerɛw. Nanso ɛno mpo no, ɛnyɛ sɛ ‘wɔtee medaase aberaw a na wɔama wɔn kora so.’ Akyerɛwfo Dwumadibea a ɛwɔ Yehowa Adansefo ɔfese kɛse wɔ New York no to wɔn bo ase hwɛ sɛ nea wɔakyerɛw no yɛ nokware na ɛtɔ asom. Afei wɔhwɛ sɛ wɔde kasa no mmara ayɛ adwuma. *\nAkyerɛwfo Dwumadibea no wie Borɔfo deɛ no a, na wɔato apete wiase nyinaa ama nnipa bebree afi ase akyerɛ ase. Wɔn a wɔkyerɛ ase no dodow no ara te kasa no adwosuo. Wɔn mu pii mpo deɛ, yɛde kasa no na etwaa wɔn funuma. Sɛ obi betumi akyerɛ kasa ase a, gye sɛ ɔte Borɔfo kasa ne ne kurom kasa yiye.\nSƐNEA YƐKYERƐ NHOMA ASE\nYɛde mfonini yi rekyerɛ sɛnea yɛkyerɛ Nyan! ase kɔ Spanish kasa mu\nSɛ Yehowa Adansefo ɔfese a ɛwɔ United States no wie Borɔfo no a, na wɔde kɔ Spain akɔma wɔn a wɔbɛkyerɛ ase\nWɔn a wɔbɛkyerɛ ase no mu biara to ne bo ase kan Borɔfo no te ase\nAfei wohyia pɛnsɛmpɛnsɛ Borɔfo no mu\nWɔn a wɔrekyerɛ ase no hwɛ sɛ nkyerɛase no yɛ pɛpɛɛpɛ, ɛtɔ asom, ɛne kasa no mmara hyia, na ne kan nyɛ den\nSɛ wowie nsakrae biara a ɛsɛ sɛ wɔyɛ a, na wɔde akɔ ama wɔatintim akɔma amanfoɔ\nNnipa a wɔwɔ wiase afanan nyinaa kenkan yɛn nhoma wɔ wɔn kasa mu. Wei aboa wɔn akwannuasa nyinaa so\nWɔkyerɛ kasa ase sɛn?\nAberante bi a ɔde Geraint kyerɛ kasa ase wɔ Britain. Ɔkae sɛ: “Me ne ebinom na ɛbom yɛ adwuma no. Enti yehia baakoyɛ. Sɛ biribi kyere yɛn so a, yɛn nyinaa toatoa adwene, na yɛn ani bɛba yɛn ho so no na yɛahu ano. Ɛnyɛ nsɛmfua na yɛkyerɛ ase na mmom adwene a ɛwɔ asɛm no mu. Yebisa yɛn ho sɛ: ‘Adɛn nti na wɔkyerɛw asɛm yi, na henanom na wɔkyerɛw maa wɔn?’ Wei ma yehu asɛm no ani so na yɛatumi akyerɛ ase yiye.”\nMorekyerɛ biribi ase a, dɛn na mode si mo ani so?\n“Sɛ yɛkyerɛ biribi ase a, yɛpɛ sɛ nea ɔrekan no werɛ fi mpo sɛ ɛyɛ biribi a yɛakyerɛ ase. Yɛpɛ sɛ ɛyɛ no sɛ wɔkyerɛw asɛm no wɔ ne kurom kasa mu. Oso mu sɛ ɔrekan a, ɛsɛ sɛ ɛkɔ yɔɔ; ɛnsɛ sɛ ɔte Borɔfo pampan biara wom. Enti yɛrekyerɛ nsɛm ase a, yɛbɔ mmɔden sɛ yɛbɛka asɛm no sɛnea obiara kasa. Wei ma akenkan yɛ dɛ. Nokwasɛm ni, ɛte sɛ aduan a asɔ wo dɛ mu; wugyae a ennyae.”\nSɛ nsɛm asekyerɛfo te baabi a wɔka kasa no a, mfaso bɛn na ɛwɔ so?\n“Wote nnipa no mu a, wo ne wɔn di akɔneaba, enti wote kasa no yiye. Afei yetumi ka yɛn ho gu mmɔnten hu nkurɔfo adwene wɔ nsɛmfua anaa kasabebu bi ho. Wei boa ma yɛkyerɛ nsɛm ase ma ɛtɔ asom na ɛkɔ yɔɔ. Enti sɛ obi fa Borɔfo no, na ɔfa nea yɛakyerɛ ase no a, ohu sɛ ade koro no ara na yɛaka ho asɛm.”\nSɛ morebɛkyerɛ biribi ase a, mufi ase sɛn?\n“Sɛ yɛrebɛkyerɛ biribi ase a, yɛde ma nnipa bi ma wɔyɛ ho adwuma. Yɛn nsa ka Borɔfo no a, nea yedi kan yɛ ni: Yɛn mu biara kan te ase yiye. Afei yɛhwɛ sɛnea wɔahyehyɛ nsɛm no ne nea enti a wɔkyerɛwee. Yebisa yɛn ho sɛ: ‘Adwene bɛn na wɔde kyerɛw asɛm yi? Dɛn ho asɛm na wɔreka? Dɛn na metumi asua afi mu?’ Wei ma yɛdɔ asɛm no mu asukɔ, enti yɛrekyerɛ ase a yenim baabi a yɛn ani kyerɛ.\n“Bere a obiara ahu asɛm no ani so no, nea edi hɔ ne sɛ yɛn a yɛreyɛ ho adwuma no nyinaa behyia. Afei yɛtoatoa adwene hwɛ sɛnea yɛbɛkyerɛ ase. Yebisa yɛn ho sɛ: ‘Yɛte asɛm yi ase paa? Yɛbɛyɛ dɛn aka asɛm yi sɛnea Borɔfo no kaa no no?’ Yɛn adwene nyinaa ne sɛ yɛbɛkyerɛ asɛm no ase ama no aka nkurɔfo sɛnea ɛbɛka obi a ɔrekan Borɔfo no.”\nMoyɛ dɛn bom kyerɛ biribi ase?\n“Yɛrekyerɛ biribi ase a, yɛn botae nyinaa ne sɛ nea ɔrekan no behu nea yɛrepɛ akyerɛ; ɛnsɛ sɛ ɔbrɛ na wate ase. Enti yɛyɛ kakra a, na yɛakan ahwɛ sɛ emu da hɔ na ntease wom anaa.\n“Kɔmputa si yɛn nyinaa anim, enti baako rekyerɛ Borɔfo no ase a, yɛn nyinaa hu nea ɔreyɛ wɔ yɛn kɔmputa so. Ɔrekyerɛ ase a, yɛde toto Borɔfo no ho hwɛ sɛ biribiara nkaa mu. Afei yɛhwɛ sɛ nea yɛaka no tɔ asom, na saa ara na kasa no mmara te. Yɛkyerɛ ase du baabi a, na baako akan no den ma yɛahwɛ sɛ ɛkɔ yiye anaa. Sɛ n’ano fomfom a, na yɛahwɛ nea enti a ɛte saa. Sɛ yewie ne nyinaa a, na baako asan akan no den. Ɔrekan no nyinaa na yɛn a aka no atɛɛ yɛn aso retie. Sɛ yehu sɛ biribi nkɔ yiye a, na yɛakyerɛw ato hɔ. Akyiri yi na yɛasiesie ne nyinaa kama.”\nWei deɛ, mehwɛ a ɛnyɛ adwuma ketewa.\n“Aane, ɛnna fam koraa! Ebedu anwummere na yɛabrɛ. Enti yɛda home, na ade kye a yɛasan ahwɛ mu bio. Nnawɔtwe kakra akyi, sɛ Akyerɛwfo Dwumadibea no yɛ nsakrae bi wɔ Borɔfo no mu a, na wɔde aba ama yɛayɛ no yɛn kasa mu. Ebedu saa bere no, na adwuma no ada hɔ ama yɛn adwene afi so kakra enti yɛsan kan mu bio a, biribiara a ɛnkɔ yiye no, yehu no ntɛm.”\nKɔmputa boa adwuma no sɛn?\n“Nnipa na ɛkyerɛ nsɛm ase; ɛnyɛ kɔmputa. Nanso yentumi nkɔ nnya kɔmputa. Wei nti, Yehowa Adansefo ayɛ kɔmputa dwumadi bi a ɛma yɛn adwuma no fã bi yɛ mmerɛw kakra. Nsɛm bi wɔ hɔ a yɛtaa de yɛ adwuma, enti yɛaboaboa ano ayɛ no dictionary de asie kɔmputa so. Afei nneɛma a yɛakyerɛ ase wɔ yɛn kasa mu nyinaa wɔ kɔmputa so, enti yɛrekyerɛ biribi ase na yɛn ho kyere yɛn a, na yɛakɔhwɛ nea yɛayɛ dedaw no ahwɛ sɛ biribi wom a ebetumi aboa yɛn anaa.”\nAdwuma no ka wo sɛn?\n“Yebu no sɛ ɛyɛ akyɛde a yɛde rekɔma amansan. Na akyɛde nso deɛ, wode rema obi a, wopɛ sɛ ɛho twa kama sɛnea nipa no ani bɛsɔ. Ade baako a ɛma yɛn ani gye paa ne sɛ yɛbɛkyerɛ biribi ase na obi akan ama no aka ne koma na n’abrabɔ atu mpɔn.”\nƐma Nnipa Abrabɔ Tu Mpɔn\nWokɔ wiase baabiara a, nnipa mpempem kenkan Yehowa Adansefo nhoma wɔ wɔn kasa mu. Wei aboa wɔn paa efisɛ nhoma ne video a yɛkyerɛ ase ne nneɛma a ɛwɔ yɛn wɛbsaet jw.org nyinaa yɛ Bible mu asɛm. Onyankopɔn a ne din de Yehowa no asɛm na ɛwɔ Bible mu, na ɔpɛ sɛ “aman ne mmusuakuw ne kasa” nyinaa te n’asɛm.—Adiyisɛm 14:6. *\n^ nky. 4 Wodi kan kyerɛw biribiara wɔ Borɔfo kasa mu ansa na wɔakyerɛ ase.\n^ nky. 25 Wokɔ www.jw.org a, wubenya yɛn nhoma ne video pii wɔ wo kasa ne kasa foforo pii mu. Wopɛ bi abɔ atie nso a wubenya.\nYehowa Adansefo wɛbsaet\nKasa bɛboro 700\nNhomawa, Yehowa Adansefo na ɛyɛe\nKasa bɛboro 640\nNsɛmma nhoma, Yehowa Adansefo na ɛyɛe\nKasa bɛboro 250\nKasa bɛboro 100\n“Yare nnyae me, na me dɔkota hwɛ me sɛnea ɛsɛ. Nanso ade foforo a aboa me paa ne Nyan! Yɛwɔ Nyan! wɔ yɛn kurom kasa Malagasy mu, na aboa ma seesei mitumi hyɛ me ho so; me bo mfuw basabasa. Nyan! no san kaa aduan ne apɔwmuteɛteɛ ho asɛm. * Bere a mekenkanee no, mede yɛɛ adwuma na aboa me paa.”—Ranaivoarisoa, Madagascar.\n“Dɔkota a ɔhwɛ me taa de Nyan! a ɛwɔ Gujarati kasa mu kyerɛkyerɛ nkurɔfo ma wohu akwahosan ho nsɛm pii. Bere bi, ɔkɔɔ sukuu bi mu kɔmaa ɔkasa faa nnubɔne ne nsã ho. Na asɛm no wɔ Nyan! mu. Ɔmaa ɔkasa no, ankyɛ na sukuufo no kae sɛ afei deɛ wɔn papa nsɛe sika pii nsã ho bio. Mmom, wɔde sika no boa wɔn mma.”—Janet, India.\n^ nky. 52 Nyan! nyɛ nhoma a yɛde bɔ aduan anaa ayaresa pɔtee bi ho dawuru. Sɛ wopɛ aduan anaa apɔwmuteɛteɛ bi a, ɛsɛ sɛ wo ara wohwehwɛ mu si ho gyinae.\nMaame bi kyerɛw krataa kɔmaa Nyan! akyerɛwfo. Ɔwɔ Angola, na ɔkyerɛw sɛ: “Me ba abarimaa a wadi mfe nwɔtwe yeraa ne pɛnsere wɔ sukuu mu, enti owiaa ebinom deɛ de sii anan. Afei ɔhwɛɛ video a wɔato din Ɛyɛ Bɔne sɛ Wubewia Ade wɔ Portuguese kasa mu wɔ jw.org. Asɛm no pem no, na ɔkaa nokware. Ɔkae sɛ minkogya no na ɔnkɔpa sukuufo no kyɛw. Ɔkaa nea enti a ɔde pɛnsere no asan reba. Tikya no maa yeyii video no kyerɛɛ klaas no nyinaa. Afei sukuufo no mu pii kae sɛ wɔrenwia ade bio.”\nAfe 2014 mu no, Yehowa Adansefo yii JW Language adi. Ɛyɛ biribi a ɛwɔ Intanɛt so a ɛboa ma yɛne afoforo sua Bible wɔ kasa a edidi so yi mu: Bengali, Chinese, English, French, German, Hindi, Indonesian, Italian, Japanese, Korean, Myanmar, Portuguese, Russian, Spanish, Swahili, Tagalog, Thai, ne Turkish. Wopɛ sɛ wuhu n’ani so yiye a, kɔ jw.org na hwehwɛ JW Language.\nƆkwan Bɛn so na Wɔkyerɛw Yehowa Adansefo Nhoma Ahorow na Wɔkyerɛ Ase?


1 Korintofo 16 | Intanɛt So Bible| Wiase Foforɔ Nkyerɛaseɛ\nNea Edi Kan a Ɔde Kɔmaa Korintofo 16:1-24\nNtoboa a wobegyigye akɔma Kristofo a wɔwɔ Yerusalem (1-4)\nPaul akwantu nhyehyɛe (5-9)\nTimoteo ne Apolo bɛkɔ akɔsra anuanom (10-12)\nAfotu ne nkyia (13-24)\n16 Na ntoboa a wogyigye ma akronkronfo+ no ho de, mubetumi de akwankyerɛ a mede maa Galatia asafo ahorow no ayɛ adwuma. 2 Nnawɔtwe biara mu da a edi kan no, mo mu biara nhwɛ nea ɔwɔ na onyi biribi nsie, na mammedu hɔ ansa na moagyigye ntoboa. 3 Na sɛ meba a, mmarima a mugyee wɔn toom wɔ mo nkrataa mu no, mɛsoma wɔn+ ama wɔde mo akyɛde no akɔ Yerusalem. 4 Nanso sɛ ehia sɛ me nso mekɔ hɔ a, me ne wɔn bɛkɔ. 5 Na mɛba mo nkyɛn bere a makɔfa Makedonia, efisɛ mɛfa Makedonia;+ 6 na ebia mɛtena mo nkyɛn, na anhwɛ mpo a mɛtwɛn wɔ mo nkyɛn akosi sɛ awɔw bere no betwam, sɛnea ɛbɛyɛ a mubegya me kwan kakra akɔ baabi a merekɔ no. 7 Na ɛnyɛ bere a meretwam yi nko na mepɛ sɛ mihu mo, na mmom m’ani da so sɛ, sɛ Yehowa* ma kwan a, me ne mo bɛtena kakra.+ 8 Nanso mɛtena Efeso+ akosi sɛ Pentekoste Afahyɛ no bedu, 9 efisɛ wɔabue ɔpon kɛse bi a adwuma pii wom ama me,+ nanso asɔretiafo bebree wɔ hɔ. 10 Sɛ Timoteo+ bedu a, monhwɛ na wammɔ hu bere a ɔwɔ mo nkyɛn no, efisɛ ɔreyɛ Yehowa* adwuma+ sɛnea me nso mereyɛ no. 11 Enti mma obiara mmmu no animtiaa. Munnya no kwan asomdwoe mu, sɛnea ɛbɛyɛ a ɔbɛba me nkyɛn, efisɛ me ne anuanom retwɛn no. 12 Na yɛn nua Apolo+ de, mesrɛɛ no ara sɛ anka ɔne anuanom mmra mo nkyɛn. Ná ɔmpɛ sɛ ɔba seesei, nanso sɛ onya kwan a ɔbɛba. 13 Monkɔ so nwɛn,+ munnyina pintinn wɔ gyidi no mu,+ monkɔ so sɛ mmarima,*+ monyɛ den.+ 14 Momfa ɔdɔ nyɛ nea moyɛ nyinaa.+ 15 Afei anuanom, afotu a mede rema mo ni: Munim sɛ Stefana fifo ne aba a edi kan wɔ Akaia, na wɔatu wɔn ho asi hɔ resom akronkronfo. 16 Mo nso, monkɔ so mmrɛ mo ho ase mma nnipa a wɔte saa, ɛne obiara a ɔde ne ho ahyɛ adwuma no mu na ɔreyɛ adwumaden no.+ 17 Nanso m’ani agye sɛ Stefana+ ne Fortunato ne Akaiko wɔ ha, efisɛ munni ha no, wɔasi mo anan. 18 Wɔahyɛ me ne mo nyinaa nkuran.* Enti munnye nnipa a wɔte saa ntom. 19 Asafo a ɛwowɔ Asia no kyia mo. Akwila ne Priska ne asafo a ɛwɔ wɔn fi+ no de anigye kyia mo wɔ Awurade mu. 20 Anuanom nyinaa kyiakyia mo. Momfa mfewano kronkron nkyiakyia mo ho. 21 Me, Paul, mikyia mo. Me ara me nsa na mede kyerɛwee. 22 Sɛ obi mpɛ Awurade asɛm a, onnue. O yɛn Awurade, bra! 23 Awurade Yesu adom nka mo. 24 Me dɔ nka mo nyinaa wɔ Kristo Yesu mu.\n^ Anaa “munnya akokoduru.”\n^ Nt., “Wɔama me honhom ne mo de ho adwo no.”\n1 Korintofo 16


Nnwom 132 NA-TWI - Psaltaren 132 SVL | Biblica América Latina\nNnwom 132 NA-TWI - Psaltaren 132 SVL\nAhobrɛase mu ahotoso mpaebɔ\n1Awurade, mma wo werɛ mfi Dawid ne ɔhaw ahorow a otumi gyinaa ano no. 2 Awurade, kae bɔ a ɔhyɛɛ wo no; ɛbɔ a ɔhyɛɛ wo, Yakob Nyankopɔn Tumfoɔ no. 3 Merenkɔ fie, na merenkɔda; 4 merenhome, na merenna 5 gye sɛ, mapɛ baabi ama Awurade, Yakob Nyankopɔn Tumfoɔ no.\n6 Yɛtee Apam Adaka no ho asɛm wɔ Betlehem, na yehui wɔ Efrata kwaem. 7 Yɛkae se, “Momma yɛnkɔ Awurade fi; momma yɛnsom wɔ n’ahengua no anim.” 8 Awurade, fa Apam Adaka a ɛyɛ wo tumi ho nsɛnkyerɛnne no bra wo fi ha, na tena ha daa nyinaa.\n9 W’asefo nyinaa nyɛ nea ɛho tew; ma wo nkurɔfo nyinaa nteɛm anigye so.\n10 Wohyɛɛ wo somfo Dawid bɔ. Mpa wo hene a woayi no no, Awurade. 11 Wohyɛɛ wo somfo Dawid bɔ; ɛbɔ a worennan ani se, “Mɛyɛ wo mma no mu baako ɔhene, na w’akyi no, ɔno na obedi ade. 12 Sɛ wo mma di m’apam no nokware na wodi ahyɛde a mede ma wɔn no so a, wɔn mma nso bedi w’ade sɛ ahene daa nyinaa.”\n13 Awurade ayi Sion sɛ ɔpɛ sɛ ɔde hɔ yɛ ne fi. 14 “Ɛha na mɛtena daa nyinaa; ɛha na mepɛ sɛ midi hene. 15 Biribiara a ɛho hia Sion no, mede bɛma no. Mɛma n’ahiafo aduan. 16 Mehyira n’asɔfo nea wɔyɛ biara mu, na nkurɔfo bɛto ahosan dwom. 17 Ɛha na mɛyɛ Dawid aseni baako Ɔhene kɛse; ɛha na m’ani beku me hene a meyi no no ahenni ho. 18 Mede aniwu bɛkata n’atamfo ho nanso n’ahemman de, ɛbɛkɔ so frɔmfrɔm.”\nNA-TWI : Nnwom 132


Galaćanima 4 CRO - Galatifoɔ 4 ASCB\n1Asɛm a mereka ne sɛ, mpɛn dodoɔ a ɔdedifoɔ no yɛ abɔfra no, ɛwom sɛ agyapadeɛ no nyinaa hyɛ ne nsa deɛ, nanso nsonsonoeɛ biara nna ɔno ne akoa ntam. 2Esiane sɛ ɔnnyiniiɛ no enti, nnipa bi wɔ hɔ a wɔhwɛ toto nneɛma ma no kɔsi ɛberɛ a nʼagya ahyɛ sɛ wɔnnane agyapadeɛ no mma no no.\nOnyankopɔn Tɔɔ Ahofadie Maa Yɛn\n3Saa ara na na yɛn nso yɛteɛ. Na yɛte sɛ mmɔfra a ewiase ahonhom dii yɛn so. 4Nanso, mmerɛ pa no duruiɛ no, Onyankopɔn somaa ne Ba a ɔbaa woo no Mmara ase 5sɛ ɔmmɛgye wɔn a wɔhyɛ Mmara ase sɛdeɛ wɔbɛyɛ Onyankopɔn mma. 6Esiane sɛ moyɛ mma enti, Onyankopɔn somaa ne Ba no Honhom baa yɛn akoma mu, Honhom a ɛfrɛ “Agya, Agya.” 7Enti, wonyɛ akoa bio, na mmom woyɛ ɔba. Esiane sɛ woyɛ ne ba enti, Onyankopɔn de deɛ ɔwɔ nyinaa bɛma ne mma.\nGalatifoɔ Ho Hia Paulo\n8Mmerɛ bi a atwam no, na monnim Onyankopɔn, enti na moyɛ nkoa ma wɔn a wɔnyɛ anyame. 9Nanso, afei a moahunu Onyankopɔn anaasɛ Onyankopɔn ahunu mo yi, adɛn enti na mopɛ sɛ modane mo ho ma nkyerɛkyerɛ a aba nni mu no? Adɛn enti na mopɛ sɛ wɔde mo yɛ nkoa bio? 10Modi nna, abosome, nnapɔnna ne mfeɛ bi. 11Mesuro sɛ, ɛkwan bi so, masɛe mʼahoɔden wɔ mo ho.\n12Mesrɛ mo, me nuanom, monyɛ sɛ me, ɛfiri sɛ meyɛɛ sɛ mo. Monyɛɛ me bɔne biara. 13Sɛdeɛ monim no, ɛberɛ a mebɛkaa Asɛmpa no kyerɛɛ mo no, mede yadeɛ na ɛbaeɛ. 14Ɛwom sɛ na me yadeɛ no ha mo deɛ, nanso moampo me. Mmom, mogyee me sɛdeɛ mobɛgye Onyankopɔn ɔbɔfoɔ; mogyee me sɛdeɛ mobɛgye Kristo Yesu. 15Anigyeɛ a mowɔ no nyinaa afa he? Mɛtumi aka sɛ, sɛ mobɛtumi a, anka mobɛtutu mo ani de ama me. 16Nokorɛ a meka kyerɛ mo enti na afei mabɛyɛ mo ɔtamfoɔ yi?\n17Saa nnipa no pɛ sɛ wɔtwe mo ba wɔn nkyɛn, nanso wɔnni adwene pa. Wɔhwehwɛ sɛ wɔbɛtete me ne mo ntam na ama mo ani aku wɔn ho sɛdeɛ wɔn ani ku mo ho no. 18Ɛyɛ sɛ mobɛyɛ nsi ɛberɛ biara, ɛberɛ a mewɔ mo nkyɛn ne ɛberɛ a menni mo nkyɛn mpo. 19Me mma pa, mo a mo enti merehunu awoyea bio kɔsi sɛ Kristo bɛda ne ho adi wɔ mo mu no, 20mepɛ sɛ mewɔ mo nkyɛn, na anka masesa kwan a me fa so kasa, ɛfiri sɛ me tirim ntene me wɔ mo ho.\nHagar Ne Sara\n21Monka nkyerɛ me, mo a mopɛ sɛ mohyɛ Mmara no ase no, monnim deɛ Mmara no ka no anaa? 22Wɔatwerɛ sɛ, na Abraham wɔ mma baanu. Ɔne afenaa bi woo baako na ɔne ɔbaa bi a ɔde ne ho nso woo baako. 23Afenaa ba no, wɔwoo no honam kwan so, ɛnna ɔbaa a ɔde ne ho no nso, Onyankopɔn bɔhyɛ enti na ɔwoo ne ba no.\n24Saa asɛm yi yɛ mfatoho ɛfiri sɛ, saa mmaa baanu yi gyina hɔ ma apam mmienu. Apam baako firi bepɔ Sinai so, na ɛgyina hɔ ma mma a wɔbɛyɛ nkoa: Ɔno ne Hagar. 25Hagar gyina hɔ ma bepɔ Sinai a ɛwɔ Arabia na ɛte sɛ kuropɔn Yerusalem, ɛfiri sɛ ɔne ne mma wɔ nkoasom mu. 26Nanso, Yerusalem a ɛwɔ ɔsoro no deɛ, ɛde ne ho na ɔyɛ yɛn maame. 27Ɛfiri sɛ wɔatwerɛ sɛ,\n“Ao ɔbaa a woyɛ obonini, di ahurisie,\nwo a wonnwoo da;\nma wo nne so na team,\nwo a awoɔ nkaa wo da,\nɛfiri sɛ ɔbaa a woannya awoɔ da no mma dɔɔso\nsene deɛ ɔwɔ kunu.”\n28Me nuanom mmaa ne mmarima, bɔhyɛ no enti na wɔwoo mo sɛdeɛ wɔwoo Isak no. 29Saa ɛberɛ no na ɔba a wɔnam honam kwan so woo no no taa deɛ wɔnam Honhom no tumi mu woo no no. Na ɛnnɛ yi nso, ɛte saa. 30Na Atwerɛsɛm no ka sɛn? “Pam afenaa no ne ne babarima yi firi ha; ɛfiri sɛ, afenaa babarima no ne ɔdehyeɛ no renkyɛ agyapadeɛ no.” 31Enti, anuanom, yɛnyɛ afenaa no mma, na mmom, yɛyɛ ɔbaa a ɔde ne ho no mma.\nASCB : Galatifoɔ 4


Apocalipsis 19 MTDS - Adiyisɛm 19 AKCB\nNnipakuw A Wɔwɔ Ɔsoro No Ani Gye\n1Eyi akyi no, metee nne bi te sɛ nnipakuw a wɔwɔ ɔsoro teɛ mu se,\nNkwagye ne anuonyam ne tumi wɔ yɛn Nyankopɔn,\n2efisɛ nʼatemmu yɛ nokware,\nna eye sɛ obuu oguamanfo kɛse\na ɔde nʼaguamammɔ asɛe asase no atɛn.\nOnyankopɔn atwe nʼaso, efisɛ okum nʼasomfo.”\n3Na afei wɔteɛɛ mu bio se,\nWusiw befi kurow no mu akɔ ɔsoro daa daa.”\n4Mpanyimfo aduonu anan ne ateasefo baanan no butubutuu Onyankopɔn a ɔte nʼahengua so no anim som no. Na wɔteɛɛ mu se,\n5Afei nne bi fi ahengua no so bae se,\n“Monkamfo yɛn Nyankopɔn,\nmo a moyɛ nʼasomfo nyinaa,\nmo a musuro no,\nakɛse ne nkumaa!”\n6Afei metee nne bi te sɛ nnipadɔm a ɛte sɛ asuworo ne aprannaa a ɛrepaapae a ɛteɛ mu se,\nYɛn Tumfo Awurade Nyankopɔn di hene.\n7Momma yɛn ho nsɛpɛw yɛn na yɛn ani nnye\nna yɛnhyɛ no anuonyam\nefisɛ Oguamma no ayeforohyia adu\na nʼayeforokunu asiesie ne ho.\n8Wɔde nwera pa a ani hyerɛn na ani tew\nmaa no sɛ ɔnhyɛ.”\n(Nwera no kyerɛ ahotefo trenee nneyɛe.)\n9Afei ɔbɔfo no ka kyerɛɛ me se, “Kyerɛw sɛ, Nhyira nka wɔn a wɔato nsa afrɛ wɔn wɔ Oguamma no ayeforohyia anwummere aponto ase.” Ɔka kaa ho se, “Eyi yɛ Onyankopɔn asɛm turodoo.”\n10Mibutuw ne nan ase pɛɛ sɛ mesom no. Nanso ɔka kyerɛɛ me se, “Nyɛ saa, efisɛ meyɛ ɔsomfo te sɛ wo ne wo nuanom a wodi Yesu ho adanse no. Som Onyankopɔn efisɛ nokware a Yesu daa no adi no na ɛhyɛ adiyifo no nkuran.”\n11Afei mihuu sɛ ɔsoro abue a ɔpɔnkɔ fitaa wɔ hɔ. Na nea ɔte ne so no din de “Ɔseadeɛyɛ ne Ɔnokwafo.” Nokware na ogyina so bu atɛn na ɔko ne ko. 12Nʼaniwa te sɛ ogya a ɛredɛw na ɔhyɛ ahenkyɛw bebree. Na ɔwɔ din bi a wɔakyerɛw agu ne ho, nanso na obiara nnim din no nkyerɛase ka ne ho. 13Na ɔhyɛ atade bi a wɔde anu mogya mu. Na ne din ne “Onyankopɔn Asɛm” 14Ɔsoro asraafo a wɔhyehyɛ nwera fitaa a ani tew a wɔtete apɔnkɔ fitafitaa so dii nʼakyi. 15Afoa a ano yɛ nnam yiye a ɔde bedi aman so no fii nʼanom bae. Dade pema na ɔde bedi wɔn so. Sɛnea wotiatia bobe a ɛwɔ nsakyiamoa mu no so no, saa ara na obetiatia nnipa no so de akyerɛ Onyankopɔn Tumfo no abufuw. 16Na wɔakyerɛw din agu nʼatade mu ne ne srɛ ho se,\nAhene mu Hene ne Awuranom mu Awurade.\n17Afei, mihuu ɔbɔfo bi a ogyina owia mu. Ɔteɛɛ mu guu nnomaa a wɔnam wim nyinaa so se, “Mommra mmehyia mu wɔ Onyankopɔn aponto kɛse no ase. 18Mummedi ahemfo nam ne asafohene nam ne atumfo nam ne apɔnkɔ ne wɔn sotefo nam ne adehye ne nkoa ne akɛse ne nketewa nyinaa nam.”\n19Afei mihuu aboa no ne asase so ahene ne wɔn asraafo a wɔaboa wɔn ho ano rekɔko atia nea ɔte ɔpɔnkɔ no so no ne ne dɔm. 20Wɔkyeree aboa no ne nʼatoro adiyifo a ɔyɛɛ anwonwade maa no no. Saa anwonwade no so na ɔnam daadaa wɔn a wɔde aboa no ahyɛ wɔn agyirae ne wɔn a wɔsom aboa no honi no. Wɔtow aboa no ne atoro adiyifo no anikann guu ogya ɔtare a sufre na na ɛredɛw wɔ mu no mu. 21Wɔde afoa a efi ɔpɔnkɔkafo no anom kunkum wɔn asraafo, na nnomaa no dii wɔn nam sɛnea wobetumi.\nAKCB : Adiyisɛm 19


Habakuk 3 | Intanɛt So Bible| Wiase Foforɔ Nkyerɛaseɛ\n3 Odiyifo Habakuk awerɛhow mpaebɔ: 2 O Yehowa, mate wo ho asɛm.+ O Yehowa, wo nnwuma ama ehu aka me.+ Ma ɛmmra wɔ mfe no mu! Ma ɛnna adi wɔ mfe no mu. W’anibere mu, kae wo mmɔborɔhunu.+ 3 Onyankopɔn fi Teman bae, na Ɔkronkronni no fi Bepɔw Paran+ so bae. Sela.*+ N’anuonyam kataa ɔsoro,+ na n’ayeyi hyɛɛ asase so mã.+ 4 Ɔhyerɛn te sɛ owia hann.+ Hann abien pue fi ne nsam ba, na emu na n’ahoɔden wɔ.+ 5 Ɔyaredɔm di n’anim,+ na ahohyehye di ne nan ase.+ 6 Ɔtew gyinae sɛ ɔbɛwosow asase.+ Ɔhwɛe, na ɔmaa aman ho popoe.+ Na mmepɔw a ɛwɔ hɔ daa dwiriw gui,+ na nkoko a etim hɔ fi tete no bɔɔ wɔn mu ase.+ N’akwan fi teteete. 7 Mihuu Kusan ntamadan wɔ ahohia mu. Na Midian+ asase so ntwamutam wosowee.+ 8 O Yehowa, nsubɔnten nti anaa; nsubɔnten nti na w’abufuw adɛw,+ anaa po nti na wo bo afuw?+ Wotenaa w’apɔnkɔ so,+ na wo nteaseɛnam yɛ nkwagye.+ 9 W’agyan ho ada hɔ.+ Asɛm a wɔaka no yɛ mmusua no ho ntam.+ Sela. Wode nsubɔnten paapae asase no mu.+ 10 Mmepɔw huu wo, na wɔn ho yeraw wɔn.+ Osuframa kɛse betwaam. Subun teɛɛm.+ Na ɛmaa ne nsa so kɔɔ soro. 11 Owia ne ɔsram gyinae+ wɔ tenabea kokuroo hɔ.+ W’agyan nam sɛ hann,+ na wo peaw hyerɛn sɛ anyinam.+ 12 Wode animka bɛfaa asase so. Na wode abufuw porow amanaman no.+ 13 Wufii adi sɛ wubegye wo man,+ sɛ wubegye nea woasra no no. Wububuu otitiriw fii ɔbɔnefo fie.+ Na fapem no ho daa hɔ kosii ne kɔn so.+ Sela. 14 Bere a wotu baa me so sɛ ahum sɛ wɔrebɛbɔ me ahwete+ no, wode n’ankasa akode hwirew+ n’akofo ti mu. Wɔn ani gyei sɛ wɔn a wɔkɔtɛw baabi mene ɔbrɛfo.+ 15 Wode w’apɔnkɔ faa po mu, nsu pii a ahohɔre no mu.+ 16 Metee no, me yam hyehyee me, na nnyigyei no maa m’ano popoe; me nnompe mu hodwowee,+ na me ho wosowee. Na meyɛɛ dinn twɛn ahohia+ da a ɔbɛba abɛtow ahyɛ ɔman no so no.+ 17 Borɔdɔma rengu nhwiren+ na bobe rensow aba; ngodua ho adwuma bɛyɛ kwa, na mfuw remma aduan;+ nguan bɛsã wɔ nguannan mu na anantwi asã wɔ ban mu.+ 18 Nanso me de, medi ahurusi wɔ Yehowa mu+ na m’ani agye me nkwagye Nyankopɔn+ mu. 19 Awurade Tumfoɔ Yehowa ne m’ahoɔden;+ ɔbɛma me nan ayɛ sɛ ɔforote de,+ na ɔde me bɛfa beae a ɛkorɔn.+\nHwɛ Dw 3:2 ase hɔ asɛm.


Nehemia 12 AKCB - Matteus 12 LB\nAsɔfo Ne Lewifo Ho Abakɔsɛm\n1Saa nnipa yi ne asɔfo ne Lewifo a wɔne Sealtiel babarima Serubabel ne ɔsɔfopanyin Yesua san wɔn akyi no:\nSeraia, Yeremia, Ɛsra,\n2Amaria, Maluk, Hatus,\n3Sekania, Rehum, Meremot,\n4Ido, Ginetoi, Abia,\n5Miamin, Maadia, Bilga,\n6Semaia, Yoiarib, Yedaia,\n7Salu, Amok, Hilkia ne Yedaia.\nYesua bere so no, na eyinom ne asɔfo ntuanofo ne wɔn mfɛfo.\n8Lewifo a wɔne wɔn san wɔn akyi no ni: Yesua, Binui Kadmiel, Serebia, Yuda, Matania a na ɔne ne mfɛfo na na wɔhwɛ aseda nnwom so no. 9Na sɛ wɔresom a, wɔn mfɛfo Bakbukia ne Uni sɔre gyina ne wɔn di nhwɛanim.\n10Ɔsɔfopanyin Yesua woo Yoiakim,\nYoiakim woo Eliasib,\nEliasib woo Yoiada,\n11na Yoiada woo Yonatan,\nna Yonatan woo Yadua.\n12Bere a Yoiakim yɛ ɔsɔfopanyin no, na asɔfo mmusua mu ntuanofo no ne:\nMeraia a otua Seraia abusua ano.\nHanania a otua Yeremia abusua ano.\n13Mesulam a otua Ɛsra abusua ano.\nYehohanan a otua Amaria abusua ano.\n14Yonatan a otua Maluki abusua ano.\nYosef a otua Sebania abusua ano.\n15Adna a otua Harim abusua ano.\nHelkai a otua Meraiot abusua ano.\n16Sakaria a otua Ido abusua ano.\nMesulam a otua Gineton abusua ano.\n17Sikri a otua Abia abusua ano.\nMiniamin abusua nso na obi tua ano.\nPiltai tua Moadia abusua ano.\n18Samua a otua Bilga abusua ano.\nYehonatan a otua Semaia abusua ano.\n19Matenai a otua Yoiarib abusua ano.\nUsi a otua Yedaia abusua ano.\n20Kalai a otua Salai abusua ano.\nEber a otua Amok abusua ano.\n21Hasabia a otua Hilkia abusua ano.\nNetanel a otua Yedaia abusua ano.\n22Persiahene Dario a ɔto so abien bere so no, wɔkyerɛw Lewifo ne asɔfo mmusua mu ntuanofo no nyinaa din wɔ saa asɔfo mpanyimfo yi bere so: Eliasib, Yoiada, Yohanan, ne Yadua. 23Wɔkyerɛw Lewifo mmusua ntuanofo no din guu Abakɔsɛm Nhoma mu kosii Eliasib nena Yohanan bere so. 24Eyinom ne Lewifo mmusua ntuanofo: Hasabia, Serebia, Yesua, Binui, Kadmiel ne wɔn mfɛfo bi a sɛ edu ayeyi ne aseda afahyɛ so a, wogyina hɔ ne wɔn di nhwɛanim, na ɔfa gye ɔfa so wɔ nnwonto mu, sɛnea Dawid, Onyankopɔn nipa, kyerɛɛ wɔn sɛ wɔnyɛ no.\n25Na Matania, Bakbukia ne Obadia nso ka ho. Mesulam, Talmon ne Akub na wɔyɛ aponanohwɛfo a wɔhwɛ adekoradan a ɛwɔ apon no ano no so. 26Na eyinom nyinaa som wɔ Yesua babarima Yoiakim a ɔyɛ Yosadak nena ne Nehemia a ɔyɛ amrado ne Ɛsra a na ɔyɛ ɔsɔfo ne mmara no kyerɛkyerɛfo bere so.\nWodwira Yerusalem Fasu No\n27Bere a wɔredwira Yerusalem fasu foforo no, wɔka kyerɛɛ Lewifo a wɔwɔ asase no so nyinaa se, wɔmmra Yerusalem mmɛboa dwumadi no. Na ɛsɛ sɛ wɔde kyɛnkyɛn, mmɛnta ne asankuten to wɔn aseda nnwom de hyɛ anigye fa no. 28Wɔde nnwontofo no fi Yerusalem ne ne nkuraa ne Netofafo nkuraa nyinaa bɔɔ mu bae. 29Ebi nso fi Bet-Gilgal ne Geba pɔw mu hɔ ne Asmawet, efisɛ na nnwontofo no ara akyekyere wɔn ankasa nkuraa afa Yerusalem ho ahyia. 30Asɔfo no ne Lewifo no dwiraa wɔn ho, afei wodwiraa ɔmanfo no, dwiraa apon no ne fasu no nso.\n31Midii Yuda ntuanofo no anim kɔɔ ɔfasu no atifi, na meboaboaa nnwontofo akuw akɛse abien ano ma wɔbɛdaa ase. Nnwontofo kuw no mu baako kɔɔ anafo wɔ ɔfasu no atifi kosii Sumina Pon no. 32Hosaia ne Yuda ntuanofo no mu fa dii wɔn akyi, 33na Asaria, Ɛsra, Mesulam, 34Yuda, Benyamin, Semaia, Yeremia 35ne asɔfo no bi a wɔhyɛn torobɛnto no dii wɔn akyi. Ɛno akyi na Yonatan babarima Sakaria, Semaia babarima, Matania babarima, Mikaia babarima, Sakur babarima a ɔyɛ Asaf aseni no di. 36Ne korakora no, Sakaria mfɛfo a wɔne Semaia, Asarel, Milalai, Gilalai, Maai, Netanel, Yuda ne Hanani dii wɔn so. Wɔfaa nnwontode a Dawid a ɔyɛ Onyankopɔn nipa akyerɛ sɛ wɔmfa no. Na Ɛsra a ɔyɛ mmara no kyerɛkyerɛfo no na odii santen no anim. 37Wɔfaa Asu Aniwa Pon no ho, kɔɔ tee kɔforoo kuropɔn no fasu antweri a ɛkyerɛ Dawid kuropɔn no. Wɔfaa Dawid fi ho, kosii Nsu Pon a ɛwɔ apuei fam no ho.\n38Nnwontofo a wɔto so abien no faa atifi kwan kohyiaa wɔn. Me ne ɔmanfo no mu fa dii wɔn akyi. Yɛfaa ɔfasu no so nam Fononoo Abantenten no ho kosii Ɔfasu Tɛtrɛɛ no, 39afei yetwaa Efraim Pon no ho, kosii Kuropɔn Dedaw Pon no, yɛfaa Mpataa Pon no ho, kosii Hananel Abantenten ho kɔɔ Ɔha Abantenten no ho. Yɛtoaa so kɔɔ Nguan Pon no ho, na yekogyinaa Ɔwɛn Pon no ano.\n40Nnwontokuw abien a na wɔreda ase no kɔɔ Awurade Asɔredan mu kɔtenatenaa ase. Me nso me ne akuw ntuanofo a na wɔka me ho no yɛɛ saa ara. 41Yɛne asɔfo a na wɔhyɛn torobɛnto a wɔne Eliakim, Maaseia, Miniamin, Mikaia, Elioenai, Sakaria, Hanania 42ne nnwontofo Maaseia, Semaia, Eleasar, Usi, Yehohanan, Malkia, Elam ne Eser na yɛbɔɔ mu kɔe. Wɔtoo nnwom a na dwonkyerɛfo Yisrahia rema wɔn akwankyerɛ. 43Saa anigye da no, wɔbɔɔ afɔre bebree, efisɛ na Onyankopɔn ayɛ biribi ama wɔn a enti ɛsɛ sɛ wɔma wɔn ani gye. Mmea ne mmofra nyinaa de wɔn ho hyɛɛ afahyɛ no mu, na ɔmanfo a wɔwɔ Yerusalem no osebɔ no duu akyirikyiri.\nNneɛma A Ehia Ma Asɔredan Mu Som\n44Da no, woyii mmarima sɛ wɔnhwɛ adekoradan a wɔde akyɛde, otwakan ne ntotoso du du gu mu no so. Na ɛyɛ wɔn asɛde sɛ wokogyigye fi mfuw mu, sɛnea asɔfo ne Lewifo mmara kyerɛ no, efisɛ na asɔfo ne Lewifo ne wɔn dwumadi no ho hia Yudafo nyinaa yiye. 45Wɔyɛɛ wɔn Nyankopɔn som no ne ahodwira som no pɛpɛɛpɛ, sɛnea Dawid ne ne babarima Salomo mmara kyerɛ no, na saa ara nso na nnwontofo no ne aponanohwɛfo no yɛe. 46Amanne a wɔma nnwontofo akwankyerɛfo di nnwontofo no anim wɔ nkamfo ne aseda nnwom a wɔto de ma Onyankopɔn no fii ase fi Dawid ne Asaf bere so. 47Enti efi Serubabel ne Nehemia bere so no, na daa ɔmanfo brɛ nnwontofo no ne aponanohwɛfo ne Lewifo no nnuan. Na Lewifo no nso de nea wonya no mu bi ma asɔfo a wɔyɛ Aaron asefo no.\nAKCB : Nehemia 12


1 Mose 50 ASCB – 1. Mosebog 50 BPH | Biblica\n1 Mose 50 ASCB – 1. Mosebog 50 BPH\nWɔsie Yakob Wɔ Kanaan\n1Afei, Yosef too ne ho hwee nʼagya so suiɛ, fee nʼano. 2Ɛno akyiri no, Yosef maa nʼaduruyɛfoɔ bɛhyɛɛ nʼagya Israel akyenkyennuro, sɛdeɛ ɛbɛyɛ a, ɔrensɛe. Enti, aduroyɛfoɔ no hyɛɛ no akyenkyennuro. 3Wɔde adaduanan na ɛhyɛɛ Israel akyenkyennuro no, ɛfiri sɛ, saa nna dodoɔ no na ɛsɛ sɛ wɔde hyɛ no aduro no. Misraimfoɔ suu no nnafua aduɔson.\n4Wɔsuu no wieeɛ no, Yosef kasa kyerɛɛ Farao fiefoɔ sɛ, “Sɛ manya mo anim animuonyam a, monka nkyerɛ Farao mma me sɛ, 5‘Mʼagya maa mekaa ntam,’ na ɔkaa sɛ: Hwɛ, aka kakra na mawu. Enti, sɛ mewu a, ɔboda a mʼankasa metwaa wɔ Kanaan asase so no mu na monkɔsie me. ‘Enti, mommisa otumfoɔ Farao ɛkwan mma me na menkɔsie mʼagya, na mɛsane maba.’ ”\n6Farao penee akwansra no so, kaa sɛ, “Kɔ na kɔsie wʼagya, sɛdeɛ ɔmaa wo kaa no ntam no.”\n7Ɛno enti, Yosef kɔ kɔsiee nʼagya. Farao asomfoɔ nyinaa ne ne mpanimfoɔ ne nʼatenankonnwa ne Misraim nnipa titire nyinaa kɔgyaa Yosef ayie. 8Ɛno akyiri, Yosef fiefoɔ nyinaa a ne nuammarimanom ne nʼagya fiefoɔ ka ho ne no kɔɔ ayie no. Wɔn mma ne wɔn nnwan ne wɔn anantwie nko ara na wɔgyaa wɔn wɔ Gosen asase so hɔ. 9Nteaseɛnam ne apɔnkɔsotefoɔ nso kaa wɔn ho kɔɔ ayie no bi. Nnipadɔm pa ara na wɔkɔeɛ.\n10Wɔduruu Atad a nʼasekyerɛ ne baabi a wɔpo atokoɔ, a ɛwɔ Asubɔnten Yordan atɔeɛ fam no, wɔde nnanson twaa agyaadwoɔ, yɛɛ Yosef agya Israel ayi kɛseɛ wɔ hɔ. 11Ɛberɛ a Kanaanfoɔ a na wɔte asase no so hunuu sɛdeɛ wɔsi yɛɛ ayie no wɔ Atad no, wɔkaa sɛ, “Yei yɛ ayi kɛseɛ bi a Misraimfoɔ ayɛ.” Ɛno enti, Kanaanfoɔ a wɔte asase no so no too hɔ edin Abel-Misraim, a asekyerɛ ne Misraimfoɔ ayi kɛseɛ yɛ.\n12Enti, Yakob mmammarima no yɛɛ sɛdeɛ wɔn agya kyerɛɛ wɔn sɛ wɔnyɛ no pɛpɛɛpɛ. 13Wɔsoaa no, de no kɔɔ Kanaan asase so, kɔsiee no wɔ ɔboda a ɛwɔ Makpela a ɛbɛn Mamrɛ afuo a na Abraham atɔ afiri Hetini Efron nkyɛn de ayɛ amusieeɛ no mu. 14Yosef siee nʼagya wieeɛ no, ɔne ne nuanom ne wɔn a wɔkɔgyaa no ayie no nyinaa sane baa Misraim.\n15Yosef agya wuo akyiri no, ne nuanom no de ehu ka kyerɛɛ wɔn ho wɔn ho sɛ, “Sɛ ɛba sɛ Yosef da so wɔ yɛn ho menasepɔ, na ɔtua yɛn bɔne ahodoɔ a yɛayɛ no nyinaa so ka a, na yɛreyɛ no ɛdeɛn.” 16Enti, wɔtuu nnipa kɔɔ Yosef hɔ kɔka kyerɛɛ no sɛ, “Wʼagya kaa saa asɛm yi ansa na ɔrewu. 17‘Asɛm yi na ɛsɛ sɛ moka kyerɛ Yosef: Mesrɛ wo, fa bɔne ahodoɔ a wo nuanom ayɛ wo no nyinaa kyɛ wɔn.’ Enti, afei mesrɛ wo, fa Onyankopɔn a wʼagya somm no no nkoa bɔne kyɛ wɔn.” Ɛberɛ a Yosef tee asɛm a ne nuanom no kaeɛ no, ɔsuiɛ.\n18Yosef nuammarima no bɛtotoo wɔn ho guguu nʼanim, kaa sɛ, “Yɛyɛ wo nkoa.”\n19Nanso, Yosef ka kyerɛɛ wɔn sɛ, “Monnsuro me! Meyɛ Onyankopɔn a mɛtumi abu mo atɛn, atwe mo aso anaa? 20Ɛwom sɛ moyɛɛ mo adwene sɛ mobɛyɛ me bɔne deɛ, nanso na Onyankopɔn adwene ne sɛ, ɛbɛdane ade pa, sɛdeɛ ɛbɛyɛ a, ɔbɛtumi agye nnipa dodoɔ nkwa, sɛdeɛ ɔreyɛ no ɛnnɛ yi. 21Enti, monnsuro! Mʼankasa mede biribiara a ɛhia mo ne mo mma nyinaa bɛma mo.” Yosef nam saa kasakyerɛ yi so hyɛɛ wɔn bɔ sɛ, ɔrenyɛ wɔn bɔne biara.\n22Yosef ankasa ne ne nuanom ne nʼagya abusuafoɔ nyinaa tenaa Misraim asase so. Ɔdii mfeɛ ɔha ne edu ansa na ɔrewu. 23Yosef hunuu Efraim mma nana ne Manase ba Makir mma nso. Wɔwoo wɔn guu ne srɛ so.\n24Afei, Yosef ka kyerɛɛ ne nuammarima no sɛ, “Ɛrenkyɛre biara na mawu. Nanso, Onyankopɔn bɛboa mo, ayi mo afiri saa asase yi so, de mo akɔ bɔhyɛ asase a ɔkaa ho ntam sɛ ɔde bɛma Abraham, Isak ne Yakob no so.” 25Yosef maa Israel mmammarima no kaa ntam, na Yosef kaa sɛ, “Nokorɛm, Onyankopɔn bɛdi aboa mo. Sɛ mewu nso a, monsoa me nnompe mfiri ha nkɔ Kanaan asase so.”\n26Yosef dii mfeɛ ɔha ne edu, na ɔwuiɛ. Wɔhyɛɛ no akyenkyennuro de no too efunu adaka mu wɔ Misraim.\nASCB : 1 Mose 50


1 Ahene 6:1-38\n6 Bere a Israelfo fi Egypt asase so bae+ no afe a ɛto so ahanan aduɔwɔtwe a ɛyɛ Solomon afe a ɛto so anan+ bere a ɔbɛyɛɛ Israel hene no, ofii ase sɛ ɔresi ofie ama Yehowa+ wɔ ɔsram Siw,+ ɔsram a ɛto so abien+ no mu. 2 Ɔdan a Ɔhene Solomon si+ maa Yehowa no, ne ntwemu yɛ basafa aduosia,+ ne tɛtrɛtɛ yɛ basafa aduonu, na ne tenten yɛ basafa aduasa.+ 3 Abantenten+ a ɛwɔ asɔredan no anim no, ne ntwemu yɛ basafa aduonu, ofie no anim. Ne tɛtrɛtɛ yɛ basafa du ɔdan no anim. 4 Ɔyeyɛɛ mfɛnsere a aka apua wɔ ofie no mu.+ 5 Afei osii nkyɛnmu dan de twaa ɔdan no ho hyiae, wɔ asɔredan no ankasa ne ne pia mu pia+ no ho, na ɔyeyɛɛ nkyɛnmu mpia+ wɔ ho nyinaa. 6 Nkyɛnmu pia a ɛwɔ ase no, ne tɛtrɛtɛ yɛ basafa anum, nea ɛwɔ mfinimfini no, ne tɛtrɛtɛ yɛ basafa asia na nea ɛto so abiɛsa no, ne tɛtrɛtɛ yɛ basafa ason; ɔyeyɛɛ ɔdan no akyi mmamma+ de twaa ho nyinaa hyiae, sɛnea ɛbɛyɛ a wɔremfa biribiara nwurawura ɔdan no afasu mu.+ 7 Ɔdan no ankasa de, bere a wɔresi no, wɔde abo a wɔapae+ ayɛ ho biribiara awie na esii; bere a wɔresi ɔdan no, wɔante asae anaa akuma anaa nnade biara nka wɔ fie hɔ.+ 8 Pia a ɛwɔ ase no kwan+ da ɔdan no nifa fam, na atrapoe a akyinkyim na wɔforo de kɔ mfinimfini de no ne nea ɛto so abiɛsa no mu. 9 Na ɔtoaa so sii ɔdan no sɛnea ɛbɛyɛ a obewie,+ na ɔde kyeneduru+ mpuran ne ntaboo sɛm ɔdan no so. 10 Afei nso, ɔyeyɛɛ nkyɛnmu mpia+ wɔ ɔdan no ho nyinaa hyiae, ne tenten yɛ basafa anum, na wɔde kyeneduru nnua susoo mu+ bɔɔ ɔdan no mu. 11 Ɛnna Yehowa asɛm baa Solomon nkyɛn+ sɛ:+ 12 “Ofie a woresi yi ho de, sɛ wonantew m’ahyɛde+ mu na woyɛ m’atemmusɛm+ na wudi me mmara nsɛm nyinaa so na wonantew mu+ a, me nso mɛma wo ho asɛm a meka kyerɛɛ wo papa Dawid no nyinaa aba mu;+ 13 mɛtena Israelfo mu,+ na merennyaw me man Israel.”+ 14 Na Solomon toaa so sii ɔdan no sɛnea ɛbɛyɛ a obewie.+ 15 Ɔde kyeneduru nnua yɛɛ ɔdan no mu afasu. Efi ɔdan no fam kosi nsɛmso no mpuran ho no, ɔde nnua kataa ho, na ɔde ɔpopaw nnua+ nso sɛm ɔdan no fam. 16 Bio nso, ɔde kyeneduru ntaboo yɛɛ biribi wɔ ɔdan no akyi a ɛyɛ basafa aduonu, efi fam kosi nsɛmso no so, na ɔyɛɛ Kronkron mu Kronkronbea+ wɔ ɔdan no pia mu pia+ no mu. 17 Ná ɔdan no yɛ basafa aduanan, kyerɛ sɛ, asɔredan+ a ɛwɔ anim no.+ 18 Na nkyeneduru a ɛwɔ ɔdan no mu no, wodii aduaba agude nkuruwankuruwa+ ne nhwiren a ahanhan+ adwini wɔ so. Wɔde kyeneduru na ɛyɛɛ ne nyinaa; wɔanhu abo biara wɔ mu. 19 Osiesiee ɔdan no pia mu pia+ no mu sɛ ɔde Yehowa apam+ adaka+ no besi hɔ. 20 Pia mu pia no ntwemu yɛ basafa aduonu, ne tɛtrɛtɛ yɛ basafa aduonu,+ na ne tenten yɛ basafa aduonu; ɔde sika amapa duraa mu,+ na afɔremuka+ no nso, ɔde kyeneduru duraa ho. 21 Na Solomon de sika+ amapa duraa+ ɔdan no mu, na ɔde sika ntweaban+ twaa pia mu pia+ no anim, na ɔde sika duraa mu. 22 Ɔde sika duraa ɔdan no mu+ nyinaa kosii sɛ owiee ɔdan no ho adwuma nyinaa; afɔremuka+ a ɛkyerɛ pia mu pia hɔ no nso, ɔde sika duraa+ ho nyinaa. 23 Bio nso, ɔde nku dua yɛɛ kerubim+ abien wɔ pia mu pia no mu, biako biara tenten yɛ basafa du.+ 24 Kerubim no ataban biako tenten yɛ basafa anum, na kerubim no ataban biako a aka no nso tenten yɛ basafa anum. Efi n’ataban biako ano kosi biako ano yɛ basafa du.+ 25 Kerubim a ɔto so abien no nso de yɛ basafa du. Kerubim abien no nyinaa tenten ne wɔn kɛse yɛ pɛ. 26 Kerubim biako tenten yɛ basafa du, na saa na obiako a waka no nso te. 27 Ɛnna ɔde kerubim no sisii pia mu pia no mu; ná kerubim+ no ntaban mu atrɛtrɛw. Kerubim no biako ataban ka ɔfasu no, na obiako nso de ka ɔfasu a ɛwɔ ɔfã nohoa no; wɔn ntaban a aka no kyerɛ ɔdan no mfinimfini, na biako ataban ka biako ataban.+ 28 Bio nso, ɔde sika duraduraa kerubim no ho.+ 29 Odii kerubim+ ne mmedua+ ne nhwiren a ahanhan+ adwini wɔ ɔdan no afasu no ho, pia no mu, na ɔyɛɛ bi nso wɔ pia mu pia no mu. 30 Ɔde sika duraa ɔdan no fam,+ pia no mu, ne pia mu pia no mu. 31 Na pia mu pia kwan no, ɔde nku dua+ na ɛyɛɛ n’apon:+ nkyɛnmu adum ne apongua ne abupɛn anum mu biako. 32 Ɔde nku dua na ɛyɛɛ n’apon abien no, na odii kerubim ne mmedua ne nhwiren a ahanhan adwini wɔ ho, na ɔde sika duraa ho; ɔde sika nso guu kerubim ne mmedua adwini no so. 33 Saa na ɔyɛɛ asɔredan kwan ne nku dua apongua no, n’afa anan no nyinaa. 34 Ɔde ɔpopaw nnua+ na ɛyɛɛ apon abien no. Ɔpon biako bɔ ho abien na etumi dannan, na ɔpon a aka no nso bɔ ho abien na etumi dannan.+ 35 Odii kerubim ne mmedua ne nhwiren a ahanhan adwini wɔ ho, na ɔde sika guu adwini no ho.+ 36 Afei ɔde abo a wɔasen toatoaa so+ abiɛsa na ɔde kyeneduru nnua totoo so yɛɛ adiwo a ɛwɔ mfinimfini no.+ 37 Wɔtoo Yehowa fie no fapem+ afe a ɛto so anan, Siw+ a ɛyɛ ɔsram a ɛto so abien no mu; 38 afe a ɛto so dubiako, Bul a ɛyɛ ɔsram a ɛto so awotwe mu no, wowiee ofie no+ ho adwuma nyinaa sɛnea wɔkyerɛe sɛ wonsi no ne ne nsusuwso+ nyinaa. Enti ɔde mfe ason na esi wiei.


Ponografi—Afiri Bi a Ɛyɛ Hu\nƆwɛn-Aban—Nea Adesua Nsɛm Wom | June 2019\nKENKAN WƆ Acholi Afrikaans Aja Akha Albanian Altai American Sign Language Amharic Amis Arabic Armenian Aukan Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Bengali Betsimisaraka (Southern) Bicol Bislama Boulou Brazilian Sign Language Bulgarian Cakchiquel (Western) Cambodian Catalan Cebuano Changana (Mozambique) Chavacano Chichewa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinyanja Colombian Sign Language Croatian Cuban Sign Language Czech Damara Dangme Danish Digor Douala Drehu Dutch Edo Efik English Esan Estonian Ewe Fijian Finnish Fon French Ga Garifuna Georgian German Greek Greenlandic Guadeloupean Creole Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hmong (White) Hungarian Iban Ibanag Ibinda Icelandic Igbo Iloko Indonesian Isoko Italian Japanese Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Kekchi Khana Kikaonde Kikongo Kikuyu Kiluba Kimbundu Kinyarwanda Kipende Kirghiz Kirundi Kisi Kisonge Kongo Korean Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Latvian Lenje Lhukonzo Lingala Lithuanian Lomwe Low German Luganda Lunda Luo Luvale Macedonian Macua Makhuwa-Meetto Malagasy Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mbunda Mingrelian Mixe (North Central) Mixtec (Guerrero) Mizo Mongolian Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Niuean Norwegian Nyaneka Nyungwe Nzema Okpe Oromo Ossetian Otetela Palauan Pangasinan Papiamento (Curaçao) Persian Pidgin (West Africa) Polish Ponapean Portuguese Portuguese (Portugal) Punjabi Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romanian Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russian Russian Sign Language Rutoro Samoan Sangir Sango Saramaccan Sena Sepedi Sepulana Serbian Serbian (Roman) Sesotho (Lesotho) Sesotho (South Africa) Seychelles Creole Shona Sidama Silozi Sinhala Slovak Slovenian Solomon Islands Pidgin South African Sign Language Spanish Sranantongo Sunda Swahili Swahili (Congo) Swati Swedish Tagalog Tahitian Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Tswana Turkish Turkmen Tuvaluan Twi Tzeltal Tzotzil Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zande Zulu\nSɛnea Yɛbɛbɔ Yɛn Ho Ban Wɔ Satan Afiri Bi Ho\nBERE a aka kakra ama Israelfo atwa Asubɔnten Yordan akɔ asase a na Onyankopɔn de ahyɛ wɔn bɔ no so no, ahɔho bi baa wɔn nkyɛn. Ná saa ahɔho yi yɛ mmea ananafo; wɔtoo nsa frɛɛ Israelfo mmarima no kɔɔ apontow bi ase. Ɛbɛyɛ sɛ Israelfo no nyaa adwene sɛ wei yɛ hokwan soronko a wɔanya. Nea na ebetumi atwetwe wɔn pa ara akɔ apontow no ase ne nnamfo foforo a na wobenya, asaw a na wɔbɛsaw, ne aduan pa a na wobedi. Ná saa ananafo mmea no amammerɛ ne wɔn abrabɔ nte sɛ nea na Israelfo no asua wɔ Onyankopɔn Mmara mu no. Nanso, ebia Israelfo mmarima no bi nyaa adwene sɛ: ‘Yenim nea yɛbɛyɛ. Yɛbɛhwɛ yɛn ho yiye.’\nDɛn na esii? Kyerɛwnsɛm no ka sɛ: “Nnipa no fii ase ne Moab mmabaa bɔɔ aguaman.” Nokwasɛm ne sɛ, na mmea no pɛ sɛ Israelfo mmarima no som atoro anyame. Saa pɛpɛɛpɛ na Israelfo mmarima no yɛe! Edi sɛ “Yehowa bo fuw Israel denneennen.”—Num. 25:1-3.\nIsraelfo no buu Onyankopɔn Mmara so wɔ akwan mmienu so: Wɔsom abosom, na wɔbɔɔ aguaman. Asoɔden nti, Israelfo mpempem wuwui. (Ex. 20:4, 5, 14; Deut. 13:6-9) Nea ɛma asɛm no yɛ yaw koraa ne bere a asɛm no sii no. Sɛ mmarima no ammu Onyankopɔn Mmara so a, anka ɛrenkyɛ na saa Israelfo mpempem no atwa Yordan akɔ Bɔhyɛ Asase no so.—Num. 25:5, 9.\nƆsomafo Paulo kaa nea esii no ho asɛm sɛ: “Eyinom too wɔn sɛ sɛnnahɔ, na wɔakyerɛw de rebɔ yɛn a wiase nhyehyɛe yi awiei ato yɛn no kɔkɔ.” (1 Kor. 10:7-11) Akyinnye biara nni ho sɛ, bere a Israelfo no bi yɛɛ bɔne a emu yɛ duru ma enti wɔamma wɔankɔ Bɔhyɛ Asase no so no, Satan ani gyei pa ara. Esiane sɛ yenim sɛ, sɛ Satan amma yɛankɔ Onyankopɔn wiase foforo no mu a n’ani begye pa ara nti, hwɛ sɛnea nyansa wom sɛ yebetie saa kɔkɔbɔ no!\nAFIRI BI A ƐYƐ HU\nSatan atu n’ani asi Kristofo so, enti osum wɔn mfiri a onim yiye sɛ ɔde ayi nnipa pii. Sɛnea yɛadi kan aka no, ɔde aguamammɔ na esum Israelfo no afiri. Yɛn bere yi so nso, ɔbrasɛe da so ara yɛ afiri a ɛyɛ hu. Aguamansɛm anaa ponografi yɛ afiri baako pa ara a Satan betumi afa so anya yɛn.\nƐnnɛ, obi betumi ahwɛ aguamansɛm a obiara renhu. Mfe pii a atwam no, sɛ obi pɛ sɛ ɔhwɛ aguamansɛm a na ɛsɛ sɛ ɔkɔ sinidan mu ansa na wanya sini a aguamansɛm wom ahwɛ anaa ɔkɔ sotɔɔ a wɔtɔn aguamansɛm ho nhoma na wakɔtɔ bi. Esiane sɛ ɛyɛ aniwu sɛ nkurɔfo behu obi wɔ baabi a ɛte saa anaa baabi a ɛbɛn hɔ nti, ɛbɛyɛ sɛ na nnipa pii nkɔ mmeae a ɛte saa. Nanso seesei de, obi wɔ intanɛt a, obetumi ahwɛ aguamansɛm wɔ adwumam anaa mpo obetumi akɔtena kar mu ahwɛ. Aman pii so no, ɔbarima anaa ɔbea betumi ahwɛ aguamansɛm wɔ ɔno ara ne fie.\nƐnyɛ ɛno nko ara. Fon ne tablɛt nti, ayɛ mmerɛw sɛ nkurɔfo bɛhwɛ aguamansɛm. Sɛ nkurɔfo nam kwan ho anaa wɔte bɔs anaa keteke mu a, wotumi hwɛ aguamansɛm wɔ wɔn fon anaa wɔn tablɛt so.\nEsiane sɛ ɛnyɛ den sɛ obi benya aguamansɛm ahwɛ na watumi de asie a obiara renhu nti, ɛrepira nnipa pii nnɛ sen kan no. Nnipa pii a wɔhwɛ aguamansɛm ma wɔn aware gyigya, ɛmma wonnye wɔn ho nni, na wɔsɛe wɔn ahonim. Nea enye koraa no, ebetumi ama wɔne Yehowa ntam asɛe. Sɛ woka sɛ wɔn a wɔhwɛ aguamansɛm no pira wɔn ho a, wudi ka pa ara. Mpɛn pii no, egyaw wɔn adwinnwen pa ara. Ebia adwinnwen no so bɛtew nkakrankakra, nanso ɛtɔ da a onipa no werɛ ntumi mfi korakora.\nNanso, ɛsɛ sɛ yehu sɛ Yehowa ama yɛn nea ɛbɛboa yɛn ama yɛabɔ yɛn ho ban afi Satan afiri yi ho. Sɛ yebenya Yehowa ahobammɔ a, ɛsɛ sɛ ‘yetie’ Yehowa. Ɛno na tete Israelfo mmarima no antumi anyɛ. (Ex. 19:5) Ɛsɛ sɛ yegye tom sɛ, sɛ obi hwɛ aguamansɛm a, Onyankopɔn kyi kɔkɔɔkɔ. Adɛn nti na yɛreka saa?\nKYI AGUAMANSƐM EFISƐ YEHOWA KYI\nWo de, hwɛ asɛm a edi hɔ yi: Mmara a Onyankopɔn de maa Israelfo no, na ɛnte sɛ ɔman biara a na ɛwɔ hɔ saa bere no de koraa. Ná mmara no ayɛ sɛ ɔfasu a ɛbɔ Israelfo no ho ban fi aman a na atwa wɔn ho ahyia no ne wɔn subammɔne ho. (Deut. 4:6-8) Saa mmara no maa nokwasɛm titiriw bi daa adi pefee. Ɛne sɛ: Yehowa kyi aguamammɔ.\nYehowa kyerɛɛ nna mu nneyɛe bi a ɛyɛ abofono a na aman a ɛbɛn Israel no de wɔn ho hyɛ mu. Afei ɔka kyerɛɛ Israelfo no sɛ: “Mede mo rekɔ Kanaan; monhwɛ na moamfa Kanaan kwan so. . . . Asase no so agu fĩ, na mede ne bɔne ho asotwe bɛba ne so.” Ná Kanaanfo no bra asɛe pa ara, enti Israel Nyankopɔn a ɔyɛ kronkron no kaa sɛ efĩ aka asase a wɔte so no.—Lev. 18:3, 25.\nƐwom sɛ Yehowa twee Kanaanfo no aso de, nanso afoforo kɔɔ so ara bɔɔ aguaman. Bɛboro mfe 1,500 akyi no, Paulo kaa aman a na Kristofo te mu ho asɛm sɛ “wɔatoto wɔn ani awe,” anaa wɔn ani nwu ade. Nokwasɛm ne sɛ, “wɔde wɔn ho maa ahohwibra yɛɛ afide nyinaa bi anibere so.” (Efe. 4:17-19) Ɛnnɛ nso, nnipa pii de wɔn ho ahyɛ ahohwibra mu na wɔmfɛre ho. Ɛsɛ sɛ nokware Kristofo yɛ nea wobetumi biara sɛ wɔrenhwɛ aguamansɛm a ɛrekɔ so wɔ wiase yi mu no.\nAguamansɛm bu Onyankopɔn animtiaa pa ara. Onyankopɔn bɔɔ nnipa wɔ ne suban so sɛnea ɔte, na ɔbɔɔ yɛn wɔ ɔkwan bi so a ɛma yetumi hu papa ne bɔne. Esiane sɛ Onyankopɔn wɔ nyansa nti, ɔhyehyɛɛ mmara wɔ ɔbarima ne ɔbea nna ho. Ná Onyankopɔn adwene ne sɛ awarefo benya nna mu kyɛfa ama wɔn ani agye. (Gen. 1:26-28; Mmeb. 5:18, 19) Wɔn a wɔyɛ aguamansɛm anaa wɔn a wɔhyɛ ho nkuran no nso, dɛn na wɔreyɛ? Wommu Onyankopɔn mmara a ɛfa abrabɔ ho koraa. Nokwasɛm ne sɛ, nkurɔfo a wɔhyɛ aguamansɛm ho nkuran no mmu Yehowa. Nkurɔfo a wɔyɛ aguamansɛm anaa wɔhyɛ ho nkuran no mfa Onyankopɔn akwankyerɛ nyɛ hwee. Onyankopɔn bebu wɔn nyinaa atɛn.—Rom. 1:24-27.\nNa nkurɔfo a wɔhyɛ da kenkan aguamansɛm anaa wɔhwɛ no nso ɛ? Ebia ebinom bɛte nka sɛ mfomso nni ho sɛ wɔde aguamansɛm begyigye wɔn ani. Nanso nea wɔreyɛ no kyerɛ sɛ wɔreboa wɔn a wɔmfa Onyankopɔn akwankyerɛ nyɛ hwee no. Bere a wofii ase hwɛɛ aguamansɛm no, ebia na ɛnyɛ wɔn adwene ne sɛ wɔrehwɛ de abu Yehowa animtiaa. Nanso, Bible ma yehu pefee sɛ, ɛsɛ sɛ nokware Nyankopɔn asomfo kyi aguamansɛm kɔkɔɔkɔ. Bible ka sɛ: “O mo a modɔ Yehowa nyinaa, munkyi bɔne.”—Dw. 97:10.\nWɔn a wɔmpɛ sɛ wɔhwɛ aguamansɛm mpo, ebetumi ayɛ den ama wɔn. Yɛtɔ sin nti, ebia ebehia sɛ yɛyere yɛn ho ko tia nna ho akɔnnɔ bɔne. Afei nso, yɛn koma a ɛtɔ sin no betumi adaadaa yɛn sɛ yemmu Onyankopɔn mmara so. (Yer. 17:9) Nanso, nnipa pii a wɔabɛyɛ Kristofo atumi adi wɔn ho so na wɔnhwɛ aguamansɛm bio. Sɛ ɛyɛ den ma wo sɛ wubegyae aguamansɛm hwɛ a, saa asɛm yi betumi ahyɛ wo nkuran pa ara. Hwɛ sɛnea Onyankopɔn Asɛm betumi aboa wo na Satan afiri a ɛne aguamansɛm no anyi wo.\nMFA W’ADWENE NSI AKƆNNƆ BƆNE SO\nSɛnea yɛadi kan ahu no, Israelfo pii maa akɔnnɔ bɔne gyee ntini wɔ wɔn komam ma ɛde wɔn kɔɔ asiane mu. Biribi a ɛte saa betumi ato yɛn nnɛ. Yesu nua Yakobo kaa saa asiane yi ho asɛm sɛ: ‘Obi ankasa akɔnnɔ na ɛtwetwe no na ɛto no brada. Afei sɛ akɔnnɔ no nyinsɛn a, ɛwo bɔne.’ (Yak. 1:14, 15) Sɛ akɔnnɔ bɔne gye ntini wɔ obi komam du baabi a, ɛnyɛ den koraa sɛ onii no betumi ayɛ bɔne. Enti ɛsɛ sɛ yeyi akɔnnɔ bɔne biara fi yɛn mu; ɛnsɛ sɛ yɛde yɛn adwene si so.\nSɛ akɔnnɔ bɔne retwetwe wo a, yɛ ho biribi ntɛm ara. Yesu kaa sɛ: “Enti sɛ wo nsa anaa wo nan to wo hintidua a, twa fi hɔ tow kyene. . . . Afei nso, sɛ w’ani to wo hintidua a, tu fi hɔ na tow kyene.” (Mat. 18:8, 9) Ɛnyɛ nea na Yesu reka ne sɛ yentwa yɛn honam akwaa bi nkyene. Mmom, na ɔreyɛ mfatoho de akyerɛ sɛnea ɛho hia sɛ yetu ade a ɛto yɛn hintidua no ase, na ɛsɛ sɛ yɛyɛ no ntɛm ara. Yɛbɛyɛ dɛn de saa afotu no ayɛ adwuma na yɛanhwɛ aguamansɛm?\nSɛ wukopue aguamansɛm so a, nka sɛ ‘Minim nea mɛyɛ.’ Yi w’ani ntɛm ara. Dum television no ntɛm ara. Dum kɔmputa anaa fon anaa tablɛt no ntɛm ara. Dwen biribi a ɛho tew ho. Woyɛ saa a, ɛbɛboa wo ama woahyɛ wo ho so na akɔnnɔ bɔne amfa wo anyɛ akoa.\nWODA SO KAAKAE AGUAMANSƐM NSO Ɛ?\nSɛ wonhwɛ aguamansɛm bio nanso ɛwom ara na ɛho adwene asan aba wo tirim a, dɛn na wobɛyɛ? Aguamansɛm mfoni anaa ɛho adwene betumi atena obi tirim akyɛ. Ɛho adwene tumi ba obi tirim a ɛmmɔ no nkae. Sɛ ɛba saa a, ebia ɛbɛba wo mu sɛ yɛ biribi a ɛho ntew; biribi te sɛ boasipem. Enti, mma wo werɛ mmfi sɛ adwene a ɛte saa betumi aba wo tirim bere a wonhwɛ kwan, na yɛ krado sɛ ɛba a wubeyi afi wo tirim ntɛm ara.\nSi wo bo pa ara sɛ wubenya Onyankopɔn adwene na woayɛ nea ɔpɛ sɛ woyɛ. Suasua ɔsomafo Paulo; na ɔpɛ sɛ ‘odi ne nipadua nya, na ɔhyɛ no sɛ akoa.’ (1 Kor. 9:27) Mma akɔnnɔ bɔne mmfa wo nyɛ akoa. Bible ka sɛ: ‘Nya adwensakra fa yɛ wo ho foforo, na woasɔ ahwɛ ahu Onyankopɔn pɛ a eye na ɛsɔ ani na edi mũ.’ (Rom. 12:2) Kae sɛ: Sɛ wunya Onyankopɔn adwene na woyɛ n’apɛde a, ɛbɛma woanya abotɔyam, na sɛ wudi akɔnnɔ bɔne akyi a, w’ani rennye.\nSɛ wunya Onyankopɔn adwene na woyɛ n’apɛde a, ɛbɛma woanya abotɔyam, na sɛ wudi akɔnnɔ bɔne akyi a, w’ani rennye\nYere wo ho kyere Bible mu nsɛm bi gu wo tirim. Afei sɛ nsusuwii bɔne ba wo tirim a, mia w’ani dwinnwen saa kyerɛwnsɛm no ho. Kyerɛwnsɛm bi te sɛ Dwom 119:37; Yesaia 52:11; Mateo 5:28; Efesofo 5:3; Kolosefo 3:5; ne 1 Tesalonikafo 4:4-8 bɛboa wo ama woanya Yehowa adwene wɔ aguamansɛm ho na woayɛ n’apɛde.\nSɛ ɛtɔ da na biribi yɛ wo sɛ hwɛ aguamansɛm anaa dwinnwen ho na sɛ wugye wo ho a ennye a, dɛn na ɛsɛ sɛ woyɛ? Di Yesu a wayɛ nhwɛso pa ama yɛn no anammɔn akyi pɛɛ. (1 Pet. 2:21) Bere a Yesu bɔɔ asu no, Satan sɔɔ no hwɛe mpɛn pii. Dɛn na Yesu yɛe? Ɔkɔɔ so ko tiae. Ɔfaa Bible mu nsɛm pii de ko tiaa sɔhwɛ ahorow a Satan de baa no so no. Yesu kaa sɛ: “Fi me so kɔ, Satan!,” na Satan gyaw no hɔ kɔe. Yesu kɔɔ so ko tiaa Ɔbonsam, na saa ara na ɛsɛ sɛ wo nso woyɛ. (Mat. 4:1-11) Satan ne ne wiase no bɛkɔ so ayɛ wɔn adwene sɛ wɔde akɔnnɔ bɔne bɛhyɛ w’adwenem, nanso mpa abaw. Wubetumi agyae aguamansɛm hwɛ. Yehowa betumi aboa wo ama woadi wo tamfo no so.\nBƆ YEHOWA MPAE NA TIE NO\nKɔ so bɔ Yehowa mpae na srɛ no sɛ ɔmmoa wo. Paulo kaa sɛ: ‘Fa w’adesrɛ to Onyankopɔn anim ade nyinaa mu; na Onyankopɔn asomdwoe a ɛboro adwene nyinaa so no bɛbɔ wo koma ne w’adwene nsusuwii ho ban denam Kristo Yesu so.’ (Filip. 4:6, 7) Onyankopɔn bɛma w’asom adwo wo na waboa wo ama woatwe wo ho afi bɔne ho. Sɛ wobɛn Yehowa a, ‘ɔbɛbɛn wo.’—Yak. 4:8.\nAhobammɔ a ɛsen biara ne sɛ yɛne amansan Hene no benya abusuabɔ a emu yɛ den. Yesu kaa sɛ: “Wiase sodifo [Satan] no reba. Na onni tumi wɔ me so.” (Yoh. 14:30) Adɛn nti na na Yesu wɔ saa ahotoso no? Bere bi ɔkaa sɛ: “Nea ɔsomaa me no ka me ho; wannyaw me nko, efisɛ meyɛ nea ɛsɔ n’ani daa.” (Yoh. 8:29) Sɛ woyere wo ho yɛ nea ɛsɔ Yehowa ani a, wo nso, ɔrennyaw wo da. Twe wo ho fi aguamansɛm ho, na Satan afiri rentumi nyi wo.\n‘Monhwɛ Yiye Na Obi Amfa Mo Nnommum’!\nTutu Nsusuwii Biara a Etia Onyankopɔn Nimdeɛ Gu!\nWoreteetee a, Fa Wo Ho To Yehowa So\nBoa Afoforo Ma Wonnyina Ateetee Ano\n“Wɔabue” Tete Nhoma Mmobɔwee Bi Mu\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM June 2019\nAudio Baabi a wubetumi atwe nneɛma abɔ atie ƆWƐN-ABAN—NEA ADESUA NSƐM WOM June 2019\nƆWƐN-ABAN—NEA ADESUA NSƐM WOM June 2019


Nea Enti a na Tete Yudafo no Hwɛ Kwan sɛ Mesia no Bɛba | Adesua\nKENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bengali Bicol Bislama Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Drehu Dutch Efik English Estonian Ewe Finnish French Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kimbundu Kinyarwanda Kirghiz Kirundi Kongo Korean Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Myanmar Ndebele Ndonga Nepali Ngabere Norwegian Nyaneka Nzema Oromo Otetela Pangasinan Papiamento (Aruba) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swati Swedish Tagalog Tahitian Tajiki Tamil Tatar Telugu Thai Tigrinya Totonac Tshiluba Tsonga Tswana Turkish Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Wolaita Xhosa Yoruba Zapotec (Isthmus) Zulu\nDɛn na tete Yudafo no gyinaa so ‘hwɛɛ Mesia no kwan’?\nOsuboni Yohane bere so no, “na nnipa no hwɛ kwan na wɔn nyinaa susuw Yohane ho wɔ wɔn koma mu sɛ: ‘Gyama ɔno ne Kristo no anaa?’” (Luka 3:15) Ɛbɛyɛ sɛ dɛn nti na na Yudafo no hwɛ kwan sɛ Mesia no bɛba saa bere no? Nneɛma pii ntia.\nBere a wɔwoo Yesu no, Yehowa bɔfo baa nguanhwɛfo bi nkyɛn wɔ wuram. Saa bere no na wɔrehwɛ wɔn nguan wɔ baabi a ɛbɛn Betlehem. Ɔbɔfo no kae sɛ: “Wɔawo Agyenkwa a ɔne Awurade Kristo no ama mo nnɛ wɔ Dawid kurom.” (Luka 2:8-11) Ɛno akyi no, “ɔsoro asafodɔm bɛkaa ɔbɔfo no ho yii Onyankopɔn ayɛ sɛ: * ‘Anuonyam nka Onyankopɔn wɔ sorosoro, na asomdwoe nka nnipa a wɔsɔ n’ani asase so.’”—Luka 2:13, 14.\nAsɛm a ɔbɔfo no kae no kaa nguanhwɛfo no paa. Enti ɛhɔ ara na wosii kwan so kɔɔ Betlehem. Bere a wohuu Yosef ne Maria ne akokoaa Yesu no, “wɔkaa nsɛm a wɔaka akyerɛ wɔn afa abofra kumaa no ho kyerɛɛ wɔn.” Nokwasɛm ni “nea nguanhwɛfo no kae no yɛɛ wɔn a wɔtee nyinaa nwonwa.” (Luka 2:17, 18) Hyɛ no nsow sɛ asɛm a nguanhwɛfo no kae no yɛɛ “wɔn a wɔtee nyinaa” nwonwa. Eyi kyerɛ sɛ ɛnyɛ Yosef ne Maria nko ara na wɔkaa asɛm no kyerɛɛ wɔn; afoforo nso tee. Afei nguanhwɛfo no san wɔn akyi kɔɔ wɔn fie. Saa bere no nyinaa na “wɔrehyɛ Onyankopɔn anuonyam reyi no ayɛ wɔ nea wɔtee na wohui nyinaa ho, sɛnea wɔkaa eyinom kyerɛɛ wɔn no.” (Luka 2:20) Enti bere a nguanhwɛfo no tee Kristo ho asɛmpa no, wɔankata so.\nBere a Maria de n’abakan no baa Yerusalem sɛ ɔde no rebrɛ Yehowa sɛnea Mose Mmara no hwehwɛ no, odiyifobea Hana “bɛdaa Onyankopɔn ase kaa abofra no ho asɛm kyerɛɛ wɔn a wɔretwɛn gye a wobegye Yerusalem no nyinaa.” (Luka 2:36-38; Ex. 13:12) Enti Mesia no ho nsɛm kɔɔ so trɛwee.\nAkyiri yi, “nsoromma mu ahwɛfo fi apuei fam baa Yerusalem, na wɔkae sɛ: ‘Ɛhe na nea wɔawo no sɛ Yudafo hene no wɔ? Yɛwɔ apuei fam na yehuu ne nsoromma, enti yɛaba sɛ yɛrebɛkotow no.’” (Mat. 2:1, 2) “Bere a Ɔhene Herode tee eyi no, ne bo tui, ɔne Yerusalemfo nyinaa, na ɔfrɛfrɛɛ ɔman no mu asɔfo mpanyin ne akyerɛwfo nyinaa boaa ano bisaa wɔn faako a wɔbɛwo Kristo no.” (Mat. 2:3, 4) Enti nnipa pii behuu nokwasɛm yi: Nea ɔbɛyɛ Mesia daakye no abedu! *\nLuka 3:15 a yɛaka ho asɛm dedaw no ma yehu sɛ na Yudafo bi susuw sɛ gyama Osuboni Yohane ne Kristo no. Nanso Yohane kaa biribi ma wohui sɛ ɛnte saa koraa. Ɔkae sɛ: “Nea odi m’akyi reba no wɔ tumi sen me, na memfata sɛ mɛworɔw ne mpaboa. Ɔno na ɔde honhom kronkron ne ogya bɛbɔ mo asu.” (Mat. 3:11) Ebia asɛm a Yohane kae no maa nkurɔfo fii ase hwehwɛɛ Mesia no.\nSo ebetumi aba sɛ tete Yudafo no de adapɛn 70 a wɔahyɛ ho nkɔm wɔ Daniel 9:24-27 no buu akontaa huu bere a Mesia no bɛba? Ebetumi aba saa, nanso yenni ho adanse biara. Nokwasɛm ne sɛ Yesu bere so no, na obiara wɔ sɛnea ɔte adapɛn 70 no ase. Yɛhwɛ sɛnea yɛte ase nnɛ a, ɛnyɛ saa na na wɔte ase koraa. *\nNá Yudafo kuw bi a wɔfrɛ wɔn Essenfo kyerɛkyerɛ sɛ Mesia baanu bɛba bere a mfe 490 rekɔ awiei. Nanso yɛrentumi nsi no pi sɛ Essenfo yi akontaabu no gyina Daniel nkɔmhyɛ no so. Sɛ wɔde wɔn akontaabu no gyinaa Daniel nkɔmhyɛ no so mpo a, ɛbɛyɛ den sɛ Yudafo dodow no ara begye saa ‘mate-me-ho-kuw’ yi akontaabu no atom.\nYesu awo akyi bɛboro mfe ɔha no, na Yudafo bi nso gye di sɛ adapɛn 70 no fii ase afe 607 A.Y.B. bere a wɔsɛee asɔrefie a edi kan no, na ɛbaa awiei afe 70 Y.B., bere a wɔsɛee asɔrefie a ɛto so abien no. Ná ebinom nso susuw sɛ nkɔmhyɛ no baa mu wɔ Maccabeefo bere so bɛyɛ mfe 170 ansa na Yesu reba. Enti yehu wɔ ha sɛ na nnipa dodow no ara adwene nhyia wɔ adapɛn 70 no ho.\nSɛ asomafo no ne tete Kristofo no tumi buu akontaa huu bere a nkɔmhyɛ a ɛfa adapɛn 70 no ho bɛbam a, anka wɔbɛka ho asɛm de akyerɛ sɛ Yesu Kristo baa bere ano sɛ Mesia a wɔahyɛ ne ho nkɔm no. Nanso adanse biara nni hɔ a ɛkyerɛ sɛ tete Kristofo no yɛɛ saa.\nAde foforo nso wɔ hɔ a ɛsɛ sɛ yesusuw ho. Wɔn a wɔkyerɛw Nsɛmpa no twee nsɛm pii fii Hebri Kyerɛwnsɛm no mu, na wɔkyerɛe sɛ ɛbaa mu wɔ Yesu Kristo so. (Mat. 1:22, 23; 2:13-15; 4:13-16) Nanso wɔn mu biako mpo anka sɛ adapɛn 70 no fa Yesu asase so asetena ho.\nSɛ yɛbɔ asɛm no nyinaa mua a, nea yɛbɛka ni: Yɛrentumi nsi no pi nka sɛ Yesu bere so no na nnipa te adapɛn 70 nkɔmhyɛ no ase yiye. Nanso sɛ yɛhwɛ Nsɛmpa no mu a, yehu biribi a na nnipa dodow no ara betumi agyina so ‘ahwɛ’ Mesia no kwan.\n^ nky. 4 Bible nka sɛ bere a wɔwoo Yesu no abɔfo no “too dwom.”\n^ nky. 7 Ebia obi bebisa sɛ: Ɛyɛɛ dɛn na nsoromma mu ahwɛfo no kyerɛe sɛ “nsoromma” a wohuu no apuei fam no fa “Yudafo hene” no awo ho? Bere a wɔretwam wɔ Israel na wɔtee Yesu awo no anaa?\n^ nky. 9 Sɛ wopɛ sɛ wuhu sɛnea seesei yɛte adapɛn 70 no ase a, hwɛ nhoma a wɔato din, Tie Daniel Nkɔmhyɛ No! ti 11.\nNsɛmmisa a Efi Akenkanfo Hɔ—February 2014


Exodus 2 | Intanɛt So Bible| Wiase Foforɔ Nkyerɛaseɛ\nWɔwoo Mose (1-4)\nFarao babea faa Mose de no yɛɛ ne ba (5-10)\nMose guan kɔɔ Midian, na ɔwaree Sipora (11-22)\nOnyankopɔn tee Israelfo no apinisi (23-25)\n2 Saa bere no ara mu, ɔbarima bi a ofi Lewi fi kɔwaree Lewini bea bi.+ 2 Ɔbea no nyinsɛn woo ɔbabarima, na bere a ohuu sɛnea abofra no ho yɛ fɛ no, ɔde no siei abosome abiɛsa.+ 3 Afei ohui sɛ ɔrentumi mfa no nsie bio,+ enti ɔfaa mmɛw* kɛntɛn* de kootaa ne amane yɛɛ ho, na ɔde abofra no too mu de no kɔhyɛɛ nwura* mu wɔ Asubɔnten Nil ho. 4 Ɛnna ne nuabea+ kogyinaa baabi hwɛɛ nea ɛbɛto no. 5 Afei Farao babea baa Asubɔnten Nil ho sɛ ɔrebeguare, na na mmea a wɔsom no no nenam Nil no ho. Ohui sɛ kɛntɛn bi hyɛ nwura no mu wɔ nsu no ano. Ɛhɔ ara na ɔsomaa n’abaawa sɛ ɔnkɔfa mmra.+ 6 Obuee so no, ohui sɛ abarimaa no da mu resu. Na ɔyɛɛ no mmɔbɔ, na ɔkae sɛ: “Hebrifo mma no bi ni.” 7 Ɛnna ne nuabea no bisaa Farao babea no sɛ: “Menkɔfrɛ Hebrifo mmea no bi na ɔmmɛma no nufu na ɔnhwɛ no mma wo anaa?” 8 Ɛnna Farao babea no ka kyerɛɛ no sɛ: “Kɔ!” Ntɛm ara na abeawa no kɔfrɛɛ abofra no maame bae.+ 9 Afei Farao babea no ka kyerɛɛ no sɛ: “Fa abofra yi kɔhwɛ no ma me, na metua wo ka.” Enti ɔbea no faa abofra no kɔhwɛɛ no. 10 Abofra no nyinii no, ɔde no kɔmaa Farao babea no, na ɔde no yɛɛ ne ba.+ Ɔtoo no din Mose* na ɔkae sɛ: “Nsu mu na miyii no fii ntia.”+ 11 Afei bere a Mose nyinii* no, ofii adi kɔɔ ne nuanom nkyɛn kɔhwɛɛ sɛnea wɔhyɛ wɔn ma wɔyɛ adwumaden;+ na ohui sɛ Egyptni bi rehwe ne nuanom Hebrifo no mu baako. 12 Bere a ɔhwɛɛ ha ne ha a ohui sɛ obiara nni hɔ no, ɔbɔɔ Egyptni no kum no, na ɔde no hyɛɛ anwea mu.+ 13 Ade kyee a ofii adi no, ohui sɛ Hebrifo baanu bi reko. Enti obisaa nea odi fɔ no sɛ: “Adɛn nti na wo ne wo ara wo ho nipa reko?”+ 14 Ɛnna obisaa no sɛ: “Hena na ɔde wo sii yɛn so sɛ di yɛn so na bu yɛn atɛn? Wopɛ sɛ wukum me sɛnea wukum Egyptni no anaa?”+ Ɛmaa Mose bɔɔ hu na ɔkae sɛ: “Ei, asɛm yi apue!” 15 Akyiri yi Farao tee asɛm no, na ɔyɛe sɛ obekum Mose, nanso Mose guan fii Farao anim kɔɔ Midian+ asaase so, na ɔkɔtenaa abura bi ho. 16 Ná ɔsɔfo a ɔwɔ Midian+ no wɔ mma mmea baason, na wɔbae sɛ wɔrebɛsaw nsu de akogu ade mu ama wɔn papa nguan anom. 17 Nanso sɛnea na ɛtaa si no, nguanhwɛfo bi bɛpam wɔn. Ɛnna Mose sɔre boaa* mmea no, na ɔmaa wɔn mmoa no nsu. 18 Bere a wɔkɔɔ wɔn papa Reuel*+ nkyɛn wɔ ofie no, ɔteɛɛm sɛ: “Ɛnnɛ de ɛyɛɛ dɛn na moaba fie ntɛm saa?” 19 Ɛnna wobuae sɛ: “Egyptni+ bi na ogyee yɛn fii nguanhwɛfo no nsam. Ɔsan saw nsu mpo maa yɛn, na ɔmaa nguan no bi nomee.” 20 Obisaa ne mma mmea no sɛ: “Ɔwɔ he? Adɛn na moagyaw no wɔ hɔ? Monkɔfrɛ no na ɔne yɛn mmedidi.” 21 Na Mose penee so sɛ ɔbɛtena ɔbarima no nkyɛn, na ɔde ne babea Sipora+ maa Mose aware. 22 Akyiri yi, ɔbea no woo ɔbabarima, na Mose too no din Gersom,*+ efisɛ ɔkae sɛ: “Mabɛyɛ ɔhɔho wɔ ananafo asaase so.”+ 23 Mfe* pii akyi no, Egypt hene no wui,+ nanso nkoasom no nti, Israelfo no kɔɔ so sii apini, na wosu hwehwɛɛ ɔboafo, na wɔn sufrɛ no duu nokware Nyankopɔn no asom.+ 24 Eduu baabi no, Onyankopɔn tee wɔn apinisi+ no, na Onyankopɔn kaee apam a ɔne Abraham, Isak, ne Yakob yɛe no.+ 25 Enti Onyankopɔn hwɛɛ Israelfo no, na Onyankopɔn huu nea wɔrefa mu.\n^ Anaa “adaka.”\n^ Anaa “demmire.”\n^ Ɛkyerɛ, “Woyii No Fii Nsu Mu,” kyerɛ sɛ, wogyee no fii nsu mu.\n^ Anaa “bere a Mose renya ahoɔden.”\n^ Anaa “twitwa gyee.”